url: =Laisimna hanga kingah hamphatna te :: ZOMI DAILY\nposted on 9 April 2018 at 8:26 am Lomkholna: Article, JobCinpi\n…. Laisimna hangin hamphatna le hoihna tampi kingah hi. Laisimna hanga kingah hamphatnate thu a kicingtakin a gelh ding hi le hang, laibu golpi khat dimin gelh ding om kha ding hi. Ahi zongin laisimna hanga kingah hamphatnate i ngah theih nadingin a kisam thu masa khat om lai hi. Laisimna hangin hamphatna tampi kingah hi. Ahi zongin, laisim siam le siamloh tungah hamphatna a tawm a tam kilamdang ahi manin, laisim a siam lote in laibu tampi a sim phial uh zongin hamphatna ngah tampi ngah lo thei uh hi. Tua ahi manin, laisimna hanga kingah hamphatnate i genma in laisim siamna thu tawm khat gen huam hang.\n…. Laisim siamna i cih in laimal gawmsiamna le laisim manlanna hi peuhmah lo hi. Laisim siamna i cih in, laibu telsiamna a gen nuam ahi hi. Mi khat in ama nuntakna tawh a kituak lo, a kizawitawn lo laibu khat a sim hangin hamphatna bang mah ngah lo ding hi. Bang hang hiam cih leh mi khat in, na khempeuh hihthei khin ding, telsiangkhin ding cih bang om thei lo hi. Leitungah laibu tampi om hi. Tawlnga loin i sim phial zongin tua laibute kisimkhin zo ngei lo ding hi. Tua ahi manin, hun ngah lopipi a laisim nading hun napiak ahi manin, na nuntakna na maban tawh kisai laibu hoihte na telsiam ding thupi mahmah ding hi.\n…. Tuma kum tul tampi lai-in, laimal le laibu cih bang om loin mihingte in thu le la khatpeuh a theihnop uh ciangin thu le la a theite kam a kihon ding bek ngakin nei uh hi. Thu hoih la hoih khat a zak ding uh haksa mahmah ahi manin a zaksa thute sing le suangte tungah kuih theih kuih mawhin ciamteh uh hi. Ahi zongin tu hun ciangin thu khatpeuh i theihnop a om leh mipil misiamte kam le muk kihon ding ngak kul nawn loin amaute gelhsa laibute tungtawnin pilna le thutheihna tampi kingah thei hi. Tua bang danin, a beisa huna thupiangte khangthakte in a theihtel theih nadingun khangluite in laibu sungah gelhin na ciamteh uh hi. Bang hanga hih thute hong gen ka hiam cih leh mi pawlkhatte in laibu lui a kici sim nawn loin khang hun a kigelh laibute bek sim nuam uh hi. Kong gennop thu in, laibu khat kum nih a phak ciang, min a neih kei leh tua laibu simtak lo hi kici thei hi. Laibu hoih i cih in a kigelh kum hi loin a sunga thute a hing, a nungta cih tawh kigen zaw hi.\n…. Laibu hoih laibu minthang a kici khempeuh simkhin kei in, ci-in, laigelh Siapi, Phay Myint in na gen hi. Midangte ading a hoih mahmah hangin na lungsim tawh a kituak kei leh sim dah lel in. Bang hang hiam cih leh lunglut lo a laisimna in laisim hong thadahsak thei hi. Tua bek tham loin lunglut lo ahi manin, tua lai sunga thute in laisimte ading phattuamna piangsak lo ding hi. Lunglut lo a laisimna in a sunga thute pangpan nopna lungsim hong neisak zaw ahi manin, na lungsim tawh a kituak lo ahi nak leh bang zahtaka minthang ahiphial zongin sim kei lel in.\n…. Laisimna hang kingah hamphatna thu a gen ding hi le hang, hamphatna le hoihna tampite lakah lai a sim cih ciang bek hi loin ngaihsutna tawh lai a simna ngah ding hamphatna pawlkhat cih ding hi.\n1* Laimai khat kal khat\n…. Laisimna i cih in khualzinna tawh kibang hi. Laimai khat na sim simim na lungsim le na ngaihsutna khual a zinkhia hi pah hi. Laimai khat kal khat bang hi a, laibu khat ciangin mun khat, khuapi, khuano khat, cih bangin khual a zin kawikawi tawh kibang hi. Tua khualzinna ah na muh thute in na hamphatna hi pah hi. Bang dingin khualzin na hiam ? ( Bang dingin laisim na hiam?) Muhna tangzawisak nading tawh khualzin ( laisim) na hi leh tua hamphatna bek mah ngah pah ding hi teh. Ahi zongin phawk ding a thupi mahmah khatah, laimai khat le nih, ahikeh laibu khat le nih simna tawh khuamuhna tangzai na kisak khak ding kidawm in. Tedim gam sunga pheklek mi khat na hi phial zongin, Zogam sung, Chin pine sung, Kawlgam sung le leitung kimkot cih bangin a banbanin na kot kawikawi zawh nading hanciam den in.\n2* Mihingte thu a tel zawin thei\n…. Laibu pen mihingte gelh ahi mah bangin mihingte tawh a kisai lo thu kigelh khol lo hi. Mihingte nuntakzia, kim le pam kep ding zia le mihingte lungsim le ngeinate laibu sungah kigelh ahi manin, laisim mi khat in a sim lo mi khat sangin mihing lungsim tel zaw tham hi. Khemna a tuak lo hi loin, khemzawhin om pakpak lo uh hi. Mite lungsim thei ahi manin, a galte le a lawmte teltakin kheltel thei a, a lawmte a it mah bangin a galte nawlkhin dan zong siam hi.\n3* Muhna le ngaihsutna tangzai zaw\n…. A tunga i gelhsa thu a om mah bangin laimai khat kalsuan khat bangin i gen hi. Lai tampi sim a, thu tampi a theite in thu khatpeuhah sau mi zawin tangzai muh zaw uh hi. Buaina lungzinna khatpeuh a tuak uh ciangin Laisim a thu theite in buaina le lungzinna vengsak baih zaw uh hi. Pelh theihte pel uh a, nawk nading munte ah kdawm siam uh hi. Laisimna in, na khatpeuh ah a hoih a pha hong tehkaksak thei hi. Laisimna sungah pumpi cidam’ng, sianthona le pumpi kep ding ziate thei ahi manin, cidamna zong thupisak thei pah hi.\n4* Lungsim ngaihsut ding pia\n…. Ngaihsutna sungah ngaihsut ding thu a om kei leh ngaihsutna hoih lo pawlkhat hong lut thei hi. Midangte thu peuh kingahsutsakin, midangte nuntakna tawh kibuai thei hi. Ahi zongin laisimna in tua banga lungsim zakzauna pan hong dal thei hi. Lai sungah thu om ahi manin lai a simte in ngaihsut ding thu nei uh hi. Lungkiatna a om ciang, a gualzosate dinmun hong phawksak, hong ngaihsunsakin lungkiat ding sangin hanciam ding a hoih zawkna hong ngaihsunsak thei hi.\n5* Nuntakna khel thei\n….. Laibu hoih khat in mihingte nuntakna khel thei hi. Laisiangtho tang khat a simna hangin nuntakna a hoih pen ding a hanciam nuam den zah donga kikhel ( Piangthak) mi a om mah bangin, mi pilte Paunak khat hangin a gamtat luhek a phatlawh mi tampi om uh hi. Laibu hoih khat a sim kha ngeite in tua laibu sunga thute manh teh thei lo ding uh hi. Sum zonna tawh kisai a kigelh laibute hangin a hauhlawh mi tampi om uh hi. Lungsim thapiakna laibute hangin lungkiatna pan lungkhauhna ngaha a gualzo mi tampi i za ngei hi.\n6* Mi tawh kizopna siam\n…..Laigelh siapite bek kampau mukpau a siam uh hi lo hi. Laisim a thahatte zong kampau mukpau sim in mi tawh kizop siam uh hi. Lai sung pan pilna tampi ngah ahi manin, a moi a ham, a zawng a hau, a pil a mawl ci loin mikim tawh kamkum khawm thei hi. Thutheih hau ahi manin, a lawm a gual mai ah zahlak ngei lo hi. Thu thei ahi manin, a khangual a lawmte thudotin om thei hi.\n7* Ngaihsutna khuak hatsak\n…..Laisimna in ngaihsutna khuak hatsak hi. Khuak i cih in thu ngaihsutna le lungngaihna hangin siatna piangsak lo hi. Thu ngaihsutna le lungngaihna in khuak hoihsak semsem zaw hi. Ngaihsutna le lungkhamna i khentel theih ding thupi hi. Sum bangci zon ding cih pen ngaihsutna hi a, laiba loh zo kei leng cih pen lungkhamna ahi hi. Lungkhamna in khuak bek siasak loin pumpi zong gimsak hi. Ahi zongin thu ngaihsutna in khuak hatsak semsem hi. Laisim a thahatte in a khuak uh zang den ahi manin laisim lote sang thu ngaihsut hat zaw uh hi.\n8* Lungkiat natna dal\n…..Lungkiatna i cih in natna khat hi a, sepna khatpeuh ah guallelhna hanga lungkiatna hi loin ommuan a lungkiatte a gennuam i hi hi. Laisimna in tua bang lungkit natnate pan hong dal thei hi. Nopna dahna ah lungsim puak zia hong siamsak thei hi. Lungsim tawng pan a pai khia hehna le kipahnate ah zong a kilawm ding bangin hong gamta siamsak thei hi.\n…..Thu masa ah i gen mah bangin laisimna hanga kingah hamphatna tampi om hi. Ahi zongin laisim dah a siam le a siam lo zuiin hamphatna kilamdang ding hi. A tunga thute in, laisim mawkmawkte ngah hamphatna hi loin thu hioh thu manpha a telsiamte le lunglut taka a sim mite ngah ding hamphatna hi cih kong gen nuam hi. Tuak peuhpeuh a simte sangin a sim ding a zong, a kante in hamphatna tam ngah zaw uh a, a simkhak thu peuh a nuntakpihte sangin a nuntakpih nop thu a zongte in hoihna ngah zaw ding uh hi.\nNa Zomipihte na hawmsawn in. ( Share )\nZomi Laisim Nuamte\nPrevious: Mopawi lungdam kohna ~ Lengtong Pauno\nNext: India ah meileng khat Engine pan ki tolkhia in 12km sung lehtai\nZOMKA Kawlgam Thuthang: Rakhine buaina & thutuamtuam\nSpain, Barcelona ah mawtaw khatin mipi nawkgawp in mi 13 si, 100 val liam\nCingno tawh lenna gam – 1 ~ Hau Za Cin\nJerusalem vai hangin UN General Assembly in Emergency Meeting sam\nGZA Khristmas thupha paihna


timestamp: atn

url: =Thupha Nam Nga ~ Rev. Dr. Suan Za Khup :: ZOMI DAILY\nThupha Nam Nga ~ Rev. Dr. Suan Za Khup\nposted on 20 May 2016 at 9:23 am UTC+9:30 Lomkholna: Article, Biakna, Suanzakhup\nThumasa :: Tua a lamdang thupha ih cih ding bang hi a, koi mun san ah om, or kua ading hiam, cih te en suk ni. Thumasa: Mihing hihna tawh thupha a kisam lo khatbeek ih om kei hi. Pastorte thupha kisam sem a, memberte in thupha mun khempeuh tungpan in lam-en zaw lai uh hi. Sumbawlte leh sumzong te in thupha hongluan theihna naakpi leitheih hileh a neihkhempeuh tawh khekngam ding hi. Mihingte khat leh khat lam hoih tawh ih ki pan pih ciang in, a tawpna ah ih ki sathei zel hi. Pasian nasem in ih kituat hang in, ih nasepna pen ei khaici tuh ding mah in ih ciamteh hamtang hi. Tua a hih leh thupha bang hiding hiam, thupha ih cih in Pasian hongpiak lungdamna tawh a ki zom tawntung ama minthanna ding leh mihingte ading in zongh a kicing nopsakna te a hi hi.\n1. Mawhna bawl tualthat khatpa tungah thupha:\nPasian deih loh penpen leitung leh vannuai ah mawhna leh hazatna a hihi. Cain in a sanggam khat neihsun Abel hazatna tawh hong that kha hi. Tualthat masa penpen Cain a hihi (Gen. 4). Cain in amawhna hang in galtai a hih lam pen ki tel hi. Kei hong mu kha peuhpeuh in hong that kha ding hi ci in, Cain in ngaihsun hi. Ahizong in Pasian “tua bang hilo hi, khatpeuh in Cain a thah leh tua-pa tungah a zah sagih in ki thuk ding hi, ci hi. Mi khatpeuh in Cain a thahlohna ding in Topa in Cain tungah ciamtehna khat koih hi” (Gen. 4:15). Pasian in mawhna deihlo a, a hizong in mawhnei mite nawlkhin pah hetlo hi. Tualthatpa tungah Pasian thupha lian mahmah ciaptehna khat a om hi. Mawhna bawl theihna ding ciaptehna hilo a, Pasian in a bawlsa mite bangzah in ih mawh zong in hong itna beituan lo hi, ih om nana ah Topa in hong itna thupha namkhat tawh g hong ciamteh hi, tua thupha pen mi mawh pen te tung ah zong a tungsak veve, itna Pasian a hihi.\n2. Tuithawl khat tawh a lungkham nuta te Pasian in tuikhuk khat pia hi:\nHagar leh atapa Ishmaelte innpan in Abraham’ zipi thuneihna tawh ki hawlkhia hi. Innpan in tuithawl khat leh sun- an nek-khat tawh nutate hong pusuak uh hi (Gen. 21:8-21). Tuithawl sung ah tui hongbei ciang in sehnel gam sung a hih man in tuiduh in sihding bek hong mai-ngat uh hi. Naupang leh a nu dangtak/dangkeu mahmah in a omciang in, naungek munkhat ah nusia in tuiduh in asihding ka munuam kei hi, ci in a nu in nusia hi. Naungek nakpitak in kap a, Pasian in tua naungek kahna aw za hi, Hagar aw naungek nusia kei in, a cih khit ciang in “a mitvaksaka tuikhuk khat Pasian in nuta te pia hi.” Tuithawl khat tawh a buai nuta te, Pasian in tuikhuk khat pia hi. 2010 kum in Pasian in na mit hong honsak ding a, thawlkhat na kisapna mun mah ah tuikhuk hongpia ding pa ih biak Pasian a hihi. Tuni in amah nang leh kei ading in nungta lai hi. Muanglah kei ni, belzaw ni. Taisan ngeikei ni, va delh zaw ni. Ama khiangpan in ki nawlkhin ngeikei ni, vazuan den zaw ni. Ama innsungah lengla bangdan in om ngeikei ni, va innteek zaw ni. Thupha naak ih cih in ama sungbek a hihi.\n3. Crusade cial zolo te tungah khanlawhna:\nEzekiel pen Pasian in guhkeu kuam khat ah pai pih hi (Ezek. 37:1-14). Ezekiel veina zongh hi masa lo mai hi, Pasian in paipih hi ngiat hi. Guhkeu honkhat in, nuntakna kisam ka hih man un crusade hongbawl in cih ding nangawn vaihawm theilo/zolo uh hi. Guhkeute pen nungtolh lua kisa, biakinn paingeilo cihbek zongh lo, keucip uh hi mai hi. Evangelists, pastors te lamsapding zongh vaihawm theilo uh hi. Nuntak ding zongh lawpna nangawn a neilo phial uh himai hi. Pasian kiangpan in hongpai a nungta Thu ih cih pen a keucip, a nungtolh, a ki nusia cipte nungtasak ding a hihi. Ezekiel khuak in ngaihsun zo peuhmah lo a hih man in, Topa aw nangbek in hih Thu na thei hi ci hi (v. 3). Thu azak theihna ding in Ezekiel aw amaute tung ah gen in Topa in ci hi. Guhkeu khempeuh thagui, thatang, taksa te tawh hong kidim kik a, gal a do thei lian ding galkapte hong bang uh hi. Pasian in hih pen hankhuk sung ah vuisa tawh a kibang Israel mite etsakna hi a, a gamvuah ka tengsak kikding, nuntak nuam tawh ka ompih kik ding hi ci in Pasian kiciam hi. Taksa leh kha lam ah guhkeute sang in zongh keuzaw na kisak hun om ding hi, Pasian in kua hiam khat tungtawn in nang hong nungta sak kik ding hi, na tha hongmalh kik ding hi, tua ding in Pasian hong kiciam khin zo hi. Evangelist a paiding te, or Pastor te, LST sangnaupangte, Pasian in ama thugen ding in hongsawl na hih limlim leh laukei in, Pasian in ama Thu a mahmah in hong gen ding a, nang mah in mite tung ah Pasian nasep lamdangte namuh kum 2010 hong hiding hi.\n4. Ki khenkhap hunpi sungin kilemna thupha:\nSaul kumpipa asihni dong mah in galdo in a hunbei hi. Gamdangmi Philistine te tawh zongh ki do den hi, beh leh pawlsung ah zongh ki elna leh ki dona beingeilo hi. David kumpi hongsuak a, gamsung leh innsung ah kidona veng theilo hi. Ahizong in Pasian in David ompih a hih man in gualzawhna pia zelzel hi. Gamdang mite bek tawh kido hi lo in, David innkuan sung mahmah ah zongh nausau tawh kido na a sihni dongphial mah vengthei lo hi. Gamdang mite tawh kido pen a dan mah ding in kituat thei a, ahizong in ei innkuan sung ah buaina hong ven theihloh ciang in, thu haksa penpen a hi hi. Tua hunsung mah in, Solomon kumpi hongsuak a, Pasian sathaunilhpa hongkhan khiat takciang in David innsung a buaina te tawmtawm in hong veng hi, apa galteng tawh zongh hong kilem kik thei mawk hi, gamsung ah beh leh phungte hong kilem hi, gamdang mite tawh ki lemna lianpi hongpiang hi. Kum 40 sung kumpi hong sem a, galdo ngeilo kumpi Solomon bek omhi ci in Laisiangtho in ciamteh hi. Solomon pen hong suak Messiah etsakna zongh kici hi. Zeisu pen ki lemna Kumpi a hihi. Pasian in 2010 kum pen ih pawlpi sungah kilemna kum hongsuak sak ding in upna tawh ih gen hi. Ki lemna ih cih ciang in, ih lungsim leh Pasian ki lemding a thupi masa penpen kalkhatna a hi hi. A nihna ah ih innkuan leh Pasian/pawlpi hi a, a thumna ah ih pawlpi leh siapa, a lina ah ih pawlpi leh section, section leh district, etc. te hong hito ding hi cih keima ngaihsut tawm a hihi. Mimal leh Pasian kizopna a hoihma teng in, mite tungah kilemna thupha ih bawlthei ngeikei ding hi. Ki lemna thupha a bawlding pa pen, Pasian tawh a kilempa a hih masak kultawntung hi.\n5. Ki pumkhatna thupha tawh a siding khat hotkhiatna thupha:\nSaul kumpi sep hun laitak in Filistiate tawh kido ding in giahphual hongsat uh hi. Pasian tungah thudongh masalo in galdo ngamlo uh hi. Siampipa Samuel giahphual ah ni 7 nidong hongpai ding lam en ngak uh a, siampipa hong kilang vetlo mawk hi. Kumpipa thuneihna tawh mi khempeuh antang ding in thupiak a hih laitak in, a tapa Jonathan leh a sila pa in khuaizu nekha uh a, a tha uh hatkik a hih man in gal hong zo uh hi. Ahizong in antan hunsung a, nek leh dawn tawh thukham palsat Jonathan pen thahding a hih laitak in, mipi te ki pumkhat uh ahih man in, ei tungah gualzawhna hongpian hih Jonathan hanghi ci in, tuani in mipite in ki pumkhatna tawh thukham palsat a, asiding pa honkhia uh hi. Jonathan a kithahding pen thuman a hihi. Ahizong in mipi te in ki pumkhatna tawh Jonathan honkhia a, Pasian in pomsak hi. Ih pawlpi sung hoihna ding, ih ki makaih a hoihna ding in ih gupding honkhat omkha maiding hi, ih ki pumkhatna tawh ih honkhiat ding thuhoih honkhat om kha ding hi. Tua dan nam ki pumkhatna thupha ih ki makaihna nuai ah ih ki tangsam kha ding hi. Zuau thu ah ki pumkhatna hilo in, ki khenkhapna ding in ki pumkhatna hilo in, ki gawm khop ding nam ah ki pumkhatnate in ei sung ah thupha lian mahmah hong hi ding hi.\nA tungah thupha namnga te ih en hi, hihte pen mimal, innkuan, kipawlna leh ki makaihna sungah ih ki tangsap mahmah thuphate hiding hi cih kei mimal thangahna pan in kong hawpsawn hi a, Topa in thupha hongpiaksak ta hen. Amen.\nRev. Dr. Suan Za Khup\nPrevious: UNHCR Meeting: Gamthumna lamet a om lai mah hiam?\nNext: Tedim Labu 8th Edition ~ J. Thawmte\nUSA, New Orleans Parade pawisung mawtaw khatin nawkgawp in mi 28 liam ~ ZD\nAustralia ah Passenger khatin Bus Driver pa meitawh hallum ~ ZD\nTulaai Leitung Thuthang Tuamtuam Updates April 6, 2016\nSih kohna Pi Ciin Khan Niang (kum 77)


url: =Kidona Lianpi 1. JERUSALEM KISIATNA - Zomi Adventist Innkuan\nNANG in tui lai taka nopsakna tawh kipawl nate thei lecin nang ading a pha ding hi. Tu-in ahih leh, na mittang pan a kiseel hi. Bang hang hiam na cih leh, na galte in na kimkotah kan bawlin hong uumcip a, mun khempeuh pan hong khakcip ding uh hi. Nang a kipan na sunga a om na tate leitungah a kipuksak ding ni a hong tung ding a; na sung a suang khat tungah kiciang suang khat beek a omsak kei ding hi. Bang hang hiam cih leh, Pasian hong hawhna hun na thei kei hi.” Luke 19:41-44.\nOlive mual dawn pan Jesu in Jerusalem khua ensuk hi. Hoih-in daai hithiat hi. Tua hun pen Paisan Pawi laitak hi a, mun tuamtuam panin Jakob’ suante-in tua pawi siim dingin hong ki-kaihkhop laitak uh ahi hi. Huan sungte, losel tawh akituam khualzinte’ buknote kilamna, mual pawnte lak panin a cialcial-a ki bawl mualneute, athupi kumpi innte, leh Israelte khuapi kulhpi te hong dawkkhia hi. Zion tanu-in ki saktheihna tawh, “Kumpinu ka hi hi, dahna ka thuak kei ding hi. It huai-a, hun paisa khempeuhah vantung’ deihsakna tawh amah kiphatna la: ‘Kumpi’ lianpa khuapi, leilu lam-a om ama mual siangtho Zion Mual in leitung khempeuh’ lungdamna ahi hi,” aci hi. Ps. 48:2. Biakinnpi alianpi in kimu hi. A tumkuan nizangin a kham kongpi leh akawm suangte taan a, biakinn khum leh tausang lengin ate dialdial hi. Jews minamte ki-saktheihpih “Meel hoih kicing” (18)biakinn ahi hi. Israel’ suan leh khakte in pahtawi loin a omthei diam! Jesu in thudang khat na lunggulh zaw hi. “Khuapi hong nai ciangin khuapi en-in Jesu a kap hi.” Luke 19:41. Zawhna leh kipakna tawh ahong lut sung mahin, nisuh hiangte tawi-a, Hawsanna cihna aw in mualte thawn a, mi tul tampi in Amah Kumpipa ci-a, uapna apiak hunsung mahin Honpa pen dahna lianpi-in atuam hi. Jesu, Pasian Tapa, Israelte adinga kikhaam Topa, sihna zo-a hansunga ki khumcipte akaitho Topa-in khitui luangin, a dahna lian mahmah ahih man-in, anan zawhloh khuisatna hong thuak hi.\nAmasuan theilua ahih hangin Ama adingin akhitui luanglo hi. Gethsemane huan-a lunggimna lianpi hong manawh hi. Kum zatampi meihal biakna adinga akikai gante alutna Tuu kongte ki mu thei hi. Tua kong vang mah ah Amah zong “A go dingte mai-a a ki paipih tuuno a hi hi” cih thu a hong tung ding hi ta hi. Kalvary mual singlamteh omna mun zong gamla lo hi. Khuamialpi in atuamna tua lampi ah mawhna adingin ki pia-a a pai ding hi ta hi. Ama aituam thuak natna hanga a dah hi lo hi. Jerusalem a, mi tul tampite thupha pia in ahonkhia dinga ahong paina mite-in saanglo, kisik nuamlo, atheihtheih lohna hangin a kap ahi zaw hi.\nKumtul val sung Pasianin teeltuamte tungah a piak thupha, kep tuamna angah amite omzia Jesu-in telmuh hi. Pasian Tapa akigawhna ding lim alak kamciam tapa Isaac in nial selo-in gangawhna tau a zuatna mun Moriah mual zong mu hi. Tua lai-ah thuciamna thupha leh Messiah piak ding kamciam pen a muan huai thu-um Abraham tungah ki-kipsak hi. Gen. 22:9, 16-18. Ornan buhphual a biakna meikhu-in vantung dong kahto-a asusia ding vantung mite’ namsau a heii khiat sak hi (1 Chro 21) Tua in mawhneite adinga Jesu kipiak khiatna leh Palai (19) sepna lim a hi hi. Leitung buppi mai ah Jerusalem pen Pasian in pahtawi hi. Topa in “Zion a teel hi”. “Amah in Ama teen nading in a deih hi.” Ps 132:13. Tua mun ah khang tampi sung kamsaangte in thupuakte na hilh uh hi. Siampite in anamtui haalte uh veii-a, mite biakpiak thungetna leh namtui meikhu Pasian mai-a a kahtohna mun zong ahi hi. Tua mun pen Pasian Tuuno lim ala nisial-a tuuno sisan tawh a kithoihna mun ahi hi. Jehovah Pasian-in Hehpihna Tokhom tungah meilom tawh amite aom pihna mun zong ahi hi. Tua munah vantung leh leitung kizopna kahlei kiphut hi. John 1:51; Gen 28:12. Pasian vantungmite asuktuah akahtohna tua kahlei-in a Siangthopen mun tun nadingin mite ading lampi ahi hi. Pasian’ thuciamah Israelte namuanhuai uh hileh Jerusalem in teeltuamza taan ngeilo ding uh hi. Jer. 17:21-25. Teeltuam mite nungtolhin langpang uh hi. Vantung’ khualna nial uh a, angahuh hunphate lopthop bawl-in a zawntat uh hi.\nIsraelte-in “Pasian sawltakte simmawh-in, a thupiakte neubawl uh a, a kamsangte a nial uh hi 2 Chro 36:16, 15. Topa in “a migi leh a lungduai, a thusiam leh a thumaan” na amite tungah nalak lai veve hi. Exo 34:6. Nial den napi-uh na khual den hi. Pate in tate hehpih-a a kepna uh sangin Pasian in “A kamtaaite samin apai sakna tawh a khualna na lian zaw hi. Pasianin amite leh a tenna khuapite it hi. Lampi hilh-in, zolin, taai zel napi manglo uh hi. Vantung pan piakkhong lian penpen leh a hoihpenin Tapa ahi hi. Pasian’ Tapa tekmah a kisik nuamlo khuapi azol dingin ki paisak hi. Khristian Israelte Izipt panin lenggui hiang limci laak bangin na ci-lak a (Ps 80:8), Ama khut mah tawh lawkite hawlkhiat sakin “leihoih mualno tungah” a suan hi. (20) A kiimah daai kai-in a vil hi. A hah akem dingin Anasemte a sawl hi. “Ka leeng huan ading bang ka bawl beh thei lai diam? Ka hih ding a kisam lai bang om hiam?” ci hi. Isa. 5:1-4. “Leenggah hoih gah ding” lamen napi “gam leenggah hong gah a,” gah phat theiha, ataksuak theihlai khak leh cih lametna tawh Amah mah a hong pai hi. A leeng phungte phung vuh a, a hiang keute hah siang-in, Ama suansa leengphung puah ding gim thei lo hi.\nKum thum sung Ama mite lakah minthanna khuavaak tawh hong teng hi. Amahin “A paina khempeuhah thupha bawl-a, dawi bawlsiatte a dam sak hi,” Acts 8:38. Lungsim kitamte khui a, a ki-heencipte phelkhia-a, mittawte a mituh vaaksak-in, khebaaite lampai sak-a, bengngongte khua zasak-in, a phaakte siangthosak-a, misite hingkiksak-in mizawngte hotkhiatna thu a hilh hi. Luk. 4:18; Matt. 11:5. A migitna aw tawh mikhempeuh a kibangin sama, “Vangik pua-a a gim mite aw, ka kiangah hongpai ta-un, tawldamna ka hong pia ding hi,” ci hi. Matt. 11:28.\nA thupha bawlte gitlohna tawh thuk uha, Ama itnate muhdahna tawh a thuhkik uh hangin, (Ps 109:5) Amahin agitngei-in amigi hi. Hehpihna angente peuhmah nolh ngeilo hi. Nisimin, inn neilo, zahpihna leh thusimlohna tawh aki bawl hangin milunggimte hehnem-in, a taangsamte huh-a, nuntakna letsong a saan’ theih nading-un bawlsak den hi. Thumang nuamlo mite-in Athusiamna a nolh ciangin genzawhloh itna leh hehpihna tawh a thukkik zel hi. Ahih hangin Israelte-in tua a Lawmhoihpenuh leh Huhpa kiang panin a ki heiikhia uh hi. Ama thusiamnateng simmawhin Ama makaihnateng nuihsan uha, A thu kuppihnate a zahpih uh hi. Amau adingin lam-etna leh mawhmaisakna hunphate bei hanhan a, Pasian hehna haai zong hongdim dektak ta hi. Khang tampi dung zui-a lampialna leh langpan’na meiilomte hong ziing semsem a, tu-in lungkhamna meeivom lompi-in mawhbawlte a khuhcip ding hita hi. Agimthuakna panin a huukhia thei PA awlmawhlo uh a, tawng gawp-in nolh uh a, singlamtehah a khai ding a hi ta uh hi. Kalvary singkhuam (21) tungah Khrist a khai uh ciangin Pasian’ thupha piaktuam, teeltuam minam hihna pen Israelte tungpanin a kilakhia ding hita hi. Leitunga sum khempeuh sangin khakhat bek amai man’ na in ciangtan neilo supna hi zaw a, Khristin Jerusalem khua buppi-ii thuakding gimna mukhola, khatvei lai-a a khuabup, a minambup-a Pasian teeltuam Ama sumkhuk ahi ngei pen, en-in na a sa mah mah hi.\nKamsaangte zong Israelte’ lampialna leh mawhna hanga a thuakuh gimnate, aguak suaknate hangin a kap uh hi. Jeremiah in, “Topa’ tuu honte kiman-a, a ki thatte adingin ka mit in khitui tuikhuk suak leh a sun a zan-in kapin ka tam lo nuam hi,” na ci hi. Jer. 9:1; 13:17. Tua hia, kum khat hilo a khang paisuak amusuakpa in bangzah in lunggim ding hiam? Amah in sawtveipi Jehovah’ teen’na mun ahi khuapi susia ding namsau a lek vantung mi a mu hi. Olive tangdung pan-in a sawtlo-in Titus leh a galkapte-in a luahding munte khawng a en hi. Siangthomun leh a bikhalaap khawng a galmuh hi. Galte-in kiimuum-a daaipua pan-a a vilna munding khawngte khitui mualtuangsa-in a en hi. Galkapte gualzawhna tawh asikcipna husa a za hi. A ki-uum cip khuapi sungah nupite leh naupangte gilkial anduh – a kahna aw a za hi . A innhoihpipiteuh, a kumpi innte, a tausaangteuh mei in kaangtum-a, meikhu leh meivu asuak mukhol hi.\nA khangkhangin ensuk a, Thuciam nei minamte-in mi’gam, mi’lei tengah “tui gei sehnel tunga teembaw kisia bangin” aom a mu hi. A mite tunga kibuak ding thuaksiatna mu a, hehna tawh thu a khen ciangin amaute beeltawdat bang hi ding cih a thei hi. Tua manin Sianmang-lungduai in itnalian leh dahpih kammal tawh “Oh, Jerusalem, Jerusa-lem, nangmahin kamsangte na that a, a hong kisawlte suang tawh na deeng a, akpi in a note a kha nuai-a a kaihkhop bangin tamveipi kong huai hangin nang na ut kei hi”, (22) Matt. 23:37, na ci hi. “Oh, minam dang khempeuh sangin a ki deihsak zaw minam aw, na tunga hong tung ding thu leh nang’ ading ahi nopsak tawntungnate thei hi le teh hoih mah ding hi ven! Thuman nasem vantung mite kho niloh dinga, na ki sikkik nadingin hong sam ngitnget napi ing, na mangkei hi. Sawltakte, kamsaangte bek hong sawl hilo inga, Israelte Misiangthopa, note Honpa nangawn kong sawl hi a, nang mah in na nial a, na nolh khin zo hi. Kisiatna na thuak leh nangma teel a hi hi. Notein nuntakna nangahtheih nadingun Ka kiangah nong painuam kei uh hi.” John 5:40.\nJesuin Jerusalem a et ciangin thu-umlo, lungkhauh-a, a lehpan leitungbup limciing leh Pasian thuk kik thukhenna manlaanga a tun’ nadingin a bawl bang bek in a mu hi. A puk minamte thuaksiatnate in amah dah sak lua ahih man-in, dahna tawh atam lo khia khia sak hi. Mihingte’ gentheihnate, khituite leh sisante ki ciaptehna laibu mu a, A lungtangah leitungte thuaksiatna gentheihnate khasiatlua-in, suakta thei le-uh deihsak mahmah hi. Ahih hangin tua gimnate A khut tawh a daal sak ding deih-a a ngen tawm hi. Hih mite suahtakna apiaktheih nadingin sihna nangawn hong thuak hi. Ahih hangin nuntakna angah nuam mi tawm bek a hong pai uh hi.\nVantung vanglianpa a khitui luang hi. Mong neilo Pasian Tapa, lunggim in kuun hi. Vantung khempeuh dip kua hi. Omzia khempeuh mawhna in vukcipta a, Pasian thukhamte palsatna pan hotkhiat kik nadingin mong neilo vangliatna nangawn in haksa sa hi. Jesu in hunbei hun dong en suk a, Jerusalem ki siat lai-a khemnate bang vive mah leitung in thuak suk suk ding cih a mu hi. Judahmite’ mawhna lianin, Khrist a nialna uh hi a, leitung bup Khristiante mawhna lian penin Pasianin van le lei-a ukna thukhun a nial nopna uh ahi hi. Jehovah’ thukham pen ki-simmawh dinga, kinuaisiah ding hi. Mawhna tawh kidiah, Satan’ sila a (23) suak, nihvei sihna khuk sungah a kia ding mimaktampi-in thumaan awlmawh loin amau khangin thukhenna thuakciat ding uh hi. Ngawngkhauhin kimuhmawh bawl uh hi.\nPaisan pawikhaam-ma ninih lai-in, Judah makaite kawkgawp-a Biakinn pan hong paikhiat khit ciangin, A nungzuite tawh Olive mual lopa eng dildial tungah hong pai-in khuapi hong galet uh hi. Khuapi kulhte, a tausaangte, leh a kumpi innte a hong en pha kik hi. Biak innpi’meel hoihna tee ziahzuahte meellawm takin a thupi sianthona lukhu tua mual siangtho a ki khusak bangin a mu hi.\nTu-ma kum tulkhat lai-in laphuakpa-in Pasianin Israelte deihsakin, Ama teen’na biakinnpi a pahtawina hih bangin a na phuah hi: “Salem khua sungah Ama Biak innpi om a, Ama teen’ na in Zion a hi hi.” Ps 76:2, na ci hi. “Amah in Judah minam teel a, Zion mual a it hi. Ama Biakinn pen Kumpi inn bangin a lam hi,” Ps 78:68, 69 ci hi. Biakinn masa in Israelte picin’ pen hun a aki lam ahi hi. David in biakinn lam nadingin na tampite na kai khawm hi. A lamdan ding pen Pasian geel ahi hi. 1 Khangtang 28:12, 19. Israel kumpi laka a pil pen Solomon in innpi azawhsiang dong lam hi. Leitung bup-a inn kilam ngei khempeuh lakah athupi pen hi. Ahih hangin Topa in kamsaangpa Haggai tungah akilam nu nung Biakinn tawh kisai-in, “Biakinn thakin a lui sangin hoih zaw thupi zaw ding hi.” “Mi namkimte ka lok dinga, minam khempeuhte’ Lungulhpa hong tung ding hi. Hih inn pen minthanna tawh kadim ding hi, mipite Topa in ci hi.” Haggai 2:9,7.\nNebukadnezzarin Biakinnpi a suksiat khit, Khrist hong pianma kum 500 lai-in kum 70 saltaanna pan ahong ciahkikte-in nuntak kai nawnlo agamuh hong zuankikin alam uh ahi hi. Solomon’ lam Biakinnpi a thupina a mu piteek puteekte-in akilamthak amuh uh ciangin a masa sangin ginalozaw ahih manin akap uh hi. Mite lungsim puakzia kamsangpa-in a genna ah,””Ni danga biakinn a hoihdan a ciamteh theilai na om uh hiam? Tu-a pen bang ci nasa uh hiam?” ci-in dong hi, Haggai 2:3; Ezra 3:12. Tua ciangin a nunung Inn’ minthanna in a masa’ (24)aa sangin thupi zaw pek ding a hihna kamciam kipia hi.\nAhih hangin mite muhna panin, a nunung biakinn agolna, athupina, Pasian’ ompihnate in amasa baan lo hi. A aapna ah zong Vangliatna in meiilom banga a uapna zong omlo-a, vantung’ vangliatna in aompihna kilanglo hi. A biakpiakna akaangtum dingin vantung panin zong meikuang hong kia suklo hi. Siangthobel mun-a vantungmite zong Shekinah meiipaak in tuamlo a, Thukham kuang, Hehpihna Tokhom leh tetci pan’na suang peekte zong om lo hi. Siampipa’ phuisam laitak-in Jehovah’ lungkimna apulaak dingin van awging zong kiza lo hi.\nPasianin Haggai tungtawn-a a piak kamciamte kumzatampi sung amawkna takpi asuak hi. Kamsangpa gente theitellopi-in kihaibawl theilai uh hi. A kilamkik Biakinnpi pen Jehovah minthan’na meiipaak tawh ki pahtawilo ahih hangin Pasiante lakah Khatin hong om pih hi—\ntua pa in mihing asuak Jesu Pasian ahi hi. Nazareth mipa-in siangthomunte-ah thuhilha, cinate damsaka, A biakinnpi-ah minamkimte’ Lunggulhpa a hong tungta hi. Khrist hong paina hang bekin Biakinn nunung pen amasa sangin a thupi sakzaw hi. Ahih hangin Israelte-in tua vantung’ Letsong nial uh hi. A kiniamkhiat Topa-in tua Biak-inn’ Khamkong pan a pusuah ciangin minthanna in zong biakinnpi nusia ta a, “Na inn uh mi omlo gam simthamin ki nusia hi”ci-a Honpa’ gen a tun’na a hi hi. Matt. 23:38.\nBiakinnpi kisusia ding hi, ci-a Khrist hilhkholhna pen nungzuipite-in lamdangsa hi. Agennopna a kicing in theinuam uh hi. Tua innpi akizep nading in kum 40 beia, neihsa, thatang leh siamna siitloin kiseem hi. Herod-lianin Rome mi leh Judahmite hauhna phaltakin zeka, leitung-bup kumpipa in zong ama aituam sum tawh huh hi. (25) Golpipi-a seksa Marble suangpaakte Rome hong tun a, tuate tawh akilam inn pen anungzuite in a Topa uh kiang ah, “En in, hih suangte bang suang hi a kibangci lam hiam?” ci uh hi. Mark 13:1\nNungzuite paunate Jesu in mulkim huai takin dawng hi, “A mantakpi ka gen in ah, hih suangte khat tungah khat ki thuap nawnlo zah-in ki susia ding hi” Matt. 24:2,3.\nKhristin leitungbup ukna tokhom aluah nadingin thumanglo Judahte gimna pia-a, Rome ukna pan aminamte ahotkhiat nadingin Jerusalem khuapi susia gawp ding dan-in nungzuite in seh uh hi. Topain nihveina ahong paiding thu agen a hi hi. Jerusalem tungah thukhennathu a gen ciangin ahongpai nading thu-ah alunggim leuleu zel uh hi. Honpa kimum in Olive mualtungah hong ki kaikhawm uh a, “Topa, hih thute bang hun in hong piang dinga, Nangma nong pai kik ding leh leitung bei dingte bang lim-in hong kihil ding hiam?” ci-in a dong uh hi. Matt. 24:2, 3.\nTua laitakin nungzuipite-in Honpa’ thuakna ding, asih zia ding leh Biakinnpi aki siat nading theisiam uh hileh linglawng lua ding thei in, akhualna tawh mailam thupiang dingte amaute tung ah na iim hi.. Khrist in hunbei ma-a apiang ding thute tom gen suk hi. A gen thute telsianglo uh hi. Ahih hangin tua thute atangtun ciangin hilhcian kullo-in thei ding uh hi. Tua genkholhnate in khiatna nih nei-a: Jerusalem kisiatna in leitung bei cianga a lauhuai nateng’ lim alakkhol zong ahi hi.\nJesuin nungzuite kiangah, lampial Israelte—Messiah nialin singkhuamtungah akhailumte—tunga thu kikhenna zia, leh angah ding uh mawhna thaman agen ahi hi. Mang ngilh theihloh ding lim lamdangte in tua thute pianma in akihil khol khol ding hi. Lipkhap huai hunte in nawhsa-in hong nawk ding hi. Honpa in a nungzuite a hilh (26) kholhna ah, “Kamsangpa Daniel in a gensa a lakhiading-kihhuaina in mun siangtho ah ading na muh uh ciangin Judea gama om mi mualtung ah taai ta hen”, Matt. 24:15, 16; Luke 21:20, a ci hi. Rome milim biakna dialkhaite Mun siangtho ah kiphut ding hi; tua mun siangtho in khuapi kulh pualam zaipi huam hi. Tua hun ciangin Khrist nungzuite taai khia-in suakta thei ding uh hi. Tua limte akimuh ciangin a suakta nuamte in zia-man ding hi nawn lo uh hi. Judea gambup hita leh, Jerusalem mah pan hitaleh, tua lim ahong kidawk ciangin thakhat-in taai kul ding hi. Innkhum zaang-a aomte nangawn in inn sunga van manphate la dingin a va lut kik nading hun om nawn lo hi. Lolai-a naseemte in zong anasep sunguh sun nisa-a a khua-ul huna asuahkhiat a puantungsilhte uh lak nading hun omlo hi. Tua hun sungah ki ze-olsak kullo hi. Aki zekaai sak uh leh taangpi kisiatna-in amau lapman ding hi.\nHerod in a uk lai-in Jerusalem khua pen a meel hoih bek thamloin tausangte, kulhpite, leh galdalnate ki lama, suksiat pak zawh ding hi lo ahih man-in,tua hun a khua ki siatcip nading a gen khol mipa pen Noah in ama hun-a tui ciin patau a taangkona bang bek a hi hi. Ahih hangin Khrist in, “Van leh lei mang thang ding hi. Ka thu bek a mang thang ngei kei ding hi”, Matt. 24:35, ci hi. Bang hang hiam cih leh, amau mawhna hangin Jerusalem pen ki nusia ta a ngawng khauh-a, a sawl man’ lohna uh thaman ding sihna pen ki tel muh thei ta hi. Topa in kamsang Mikah tungah, “Hih thu za dingin kong ngen hi. No Jakob innkuan lutangte leh Israel makaipite in thukhenna maan na peel uh a, thu teng na lum let uh hi. Zion pen sisan tawh na phut uh a Jerusalem pen mawhna tawh na lam uh hi.Thukhen mangte in sumgolh ngahna ding bekin thu khenin, siampite in hong kicial ciang bek-in thu hilh uh a, kamsangte in sum thalawhna bek in thu a gen uh hi. Tua bang pipi mah Topa muangin a kinei uh a, Topa in hong ompih hilo hiam? Ih tungah siatna hong tunglo ding hi” ci uh hi. Micah 3:9-11.\nHih kamsangpa kammalte-in amau lah dik a kisa veve Jerusa-lem-a mi nin a kih huai, te omzia tellah(27)mahmah hi. Pasian thukhamte phincil takin zui-a, a kineih laitak nangawnin thukham-ii deihna bulpi teng a palsat khinzo uh hi. Amaute-in Khrist mudah uh hi. Bang hang hiam cih leh, Asianthona leh kiciatna-in amaute mawhnateng ki dawksak lua hi. Amau mawhna hanga hong tung buainateng, “Nang’ bawl hi” ci-in ngawh zaw sop uh hi. Mawh baang het lo hi cih thei napi uh in a minambup uh-ii lungmuan nadingin Amah a sih kul hi, ci uh hi. Jews makaite-in, “Hih bangin om-om sak lehang mi khempeuh in Ama thu um ding uh a Rome kumpite in i Biakinnpi hong suksiat sak in ih minam bup zong hong sugawp ding uh hi” ci uh hi. John 11:48. Khrist ki that leh a minam bup uh kilomkhat in thahat zaw ding ci uh ahih man-in a Siampi Lianpa uh khensatna zawm-in minam bup siat ding sangin mi khat sih ding hoih zaw tham hi ci in kizo uh hi.\nTua bangin Jews makaite in “Zion pen sisan tawh phut uh a Jerusalem pen mawhna tawh a lam uh hi.” Micah 3:10. Amaute mawhna lak ahih manin amaute Honpa a thah uh ciangin, ei pen Pasian deihsak tuam minam hi hanga Topa in i galte khut sung pan hong honkhia ding hi, ci-in amau leh amau ki dik sak uh hi. “Tua ahih man-in, Zion pen lo-in ki kho dinga, Jerusalem pen nin buakna suak-in, inn kilamna mual zong gam maang tuulak-a mun saangte bang ding hi” kamsangpa in na cih beh lai hi. Micah 3:12. Khrist mah mah in Jerusalem kisiat nading a pu laak khit kum 40 phial phial dong Topa in tua khuapi leh a minam tunga a thukhenna sotto lai hi. Ama thupha nial a Ama Tapa a thatte tung ah Pasian lungduaina pen lamdang mah mah hi. A gahlo singkung thugentehna pen Pasian in Jews minamte a muhna dan ahi hi. “Phuk lel un, bang hangin leitang nawngkaai sak hiam?” ci in thu ki piakhin ta (Luke 13:7 ) hi napi Pasian thusiamna tawh hun tawm kipia lai hi. Jews mite lak ah Khrist-ii nasep leh migitna a thei nailo omlai hi. A pate in a nolhsa uh hamphatna leh khuavaakte atu atate’n ngahzo nawnlo uh hi. Sawltakte (28) leh a pawlte thuhilhna tawh Pasian in amaute khuavak pia lai hi. Amaute in Khrist hong pianna leh A nuntakna bek hi lo A sihna leh A thawhkikna ah hilhkholhna bang ci tun’ cih a muh theih nading uh hun pia lai hi. A nute a pate uh mawhna hang in a tate ki mawh sak nai lo hi napi, tua khuavaak thei uh a amau khanga a kipiak beh khuavaak omte na nial lai lai uh ahih man-in amau mah mah in a nu a pate uh’ mawhna siimpih-in, tua mawhna haai adim to sak uh a hi hi.\nJerusalem tunga Topa’ lungduaina leh a ngak-ngakna teng pen kisik nuamlo a ngawng khauh ahihna uh kipsakna suak lel mawk hi. Amaute in Jesu nungzuite tunga a gitloh luatna, amuh dah luatna uh tawh a nu nung pen thusiamna nangawn zong a nolh kha ta uh hi. Tua ciangin Pasian in Satan leh a vantung misualte a dal sakna leh a kepna vaang zong la khia ta ahih man-in, a minam bup un kep loh-in ki nusia a, amau teel a makaipa’ ukcip-in om ta uh hi. A tate un siatna adalsak dingpa ahi Khrist migitna nuihsan uh a hih man-in, siatna in a mau ukcip ta hi. Satan in a sia thei tawp-in mite a nen niam hi. Tangkhia thei nawn vet lo ding dinmun leh mihing vaihawm theih nawn loh ciang tun ta hi. Git lohna leh gamptatna lungsim vive a lungtang sung uh ah dim hi. A innkuan sung leh aminam sung uh ah a zawng ahau, a saang pen leh a niam pen kikal ah, ki muanlahna, ki haazatna, ki muhdahna, ki elna, langdona leh tualthahna tawh kidim ta hi. Mun khempeuh ah khamuanna om nawnlo hi. Lawmta leh behta ki leh heek uh hi. Tate in\nanu a pa te uh that uh a, nuta pata a ki that uh hi. Mite a uk mangte in amau pumpi zongh ki uk zo lo uh ahih man-in gilo ngongtat mi a tang sak hi. Jewte-in teci maanlo pipi taksanguha, mawh baanglo Pasian Tapa mawh sak uh hi. Thumanlopi-a amawhsaknate uh hangin amau nuntakna mah mah zong bulkip le galmuanna neinawnlo a suah uh hi. Amau gamtatna tawh sawt veipi sung, “Ko maitang pan-in Israel Misiangthopa bei sak un” ci uh hi. Isa. 30:11. Tu in amau deih ki pia ta hi. Pasian zahtakna in amaute phawng zo nawn lo hi. Satan pen a minam bup uh kumpi suakta (29) a, leitung ulian pen leh biakna lam thunei pentenangawn akhutnuai mi suah ta hi.\nA galte uh zo thawh-in suh sak-in bawlsiat nadingin, thu nial pawl tuam-taum makai te a kipawl uh hangin, a sawtlo in amau hatna tek zangh leu leu in amau teng mah ki that leu leu uh hi. Amaute ngongtatna pen Biak inn sianthona nangawn in dal zo nawn lo hi. Biakna pia mite biakna tau mai ah that uh a, Siangtho mun nangawn misi luangte tawh a niin sak uh hi. Tua banga tatsia mite in mitsisa leh Pasian gen sia sa-in mipi mai ah, Jerusalem pen Pasian khuapi hi-a a ki siat ding lau huai lo hi, ci lai dep uh hi. Amaute’ vangliatna a kip theih zawk lai nadingin kamsang zuaute golh guuk uh a, Rome galkapte-in a Biakinnuh kiimuum-uuta napi Pasian hotkhiat ding a ngaklai uh hi. A tawpna ah Tungnungpenpa a kikal uah hong kikham dinga a galte uh a zawhsak dingin um lai zen uh hi. A hangin Israel in Pasian kepna sim mawh khin uh a tu-in a belh ding uh omnawnlohi. Jerusalem, dah huai zen mah si maw! A sung lam pan ki tam khia ta a, a tate uh ki thahna sisan in kongzingte san cip sak-in tua laitakin midang galkapte in Israelte galdalna kulhpi uh sat paai in a gal haang teng zong that khin hiau hi ven!\nJerusalem kisiat naidng a Khrist in a gen kholh bang lian in tu-in taangtung ta a, “Nang’ tehna seu tawh teh-in nang hong ki pia kik ding hi.”( Matt 7:2.) ci-a Khris hilhkhol kammal teng Jews te in a thuak uh hi. Cihmawh manthan vai vive a lak lim leh na lamdang dang a piang hi. Zankim laitak in a om ngei lo khuavak khat Biak inn tung leh biakna tau tung ah hong taang hi. Ni tum kuanciangin meii lomte tungah galphual zuan dinga kikhawm galkap honpi leh sakolleng limte a kilang hi. Siampite-in Biakinn sungah zan-a na a sep laitakun “Ki hem khia ta ni” cih mihon awngkek aging aw leh leitung kilinnate in kigaihsak zel hi. Suangsak tunga ki phut sikzawlpite tawh kikalh, gik (30)lua-a mi 20 bangin haksa pi-a a khak Nisuahna lam kong khakpi pen, muh theih lohte-in zankim laitakin honghongkhia hiau mawk hi. (Milman, His-tory of the Jews, laimai 13.)\nKum sagihsung mikhat Jerusalem kongzingte-ah kileh kawikawi-in khuapi tunga hong tungding gimnate a gen kawikawi hi. Sun leh zan-in kahtamlo kawmsa-in vakkawikawi-a, “Nisuahna pan awkhat ging! nitumna pan awkhat ging! huihlite pan aw khat ging! Jerusalem leh Biakinn langdo-in awkhat ging! Mopipa leh Monu langdo-in aw khat ging! mipi samsiatna aw ging!” ci kawikawi hi. Hih mi lamdangpa ki man-in thong ki khumin, ki sat gawp hinapi, a muk pan-in phunna kammal tawngkhatzong gingsaklo hi. A ki bawlsiatnateng a thuk kikna-in “Jerusalemin gimthuak ding”, “khaw zaangpi-in gimthuak ding” bek ci ci lel hi. A genkholh galte’ uumcihna sunga a sihni dong mahin tua a taangko pen khawllo hi.\nKhristin a nungzuite hilhkhola, tua thu a umtengin hong piang ding thu navil gige uh ahih man-in Jerusalem kisiatna sungah Khristiante khat zong ki helkhalo uh hi. “Jerusalem khuapi galkapte in a uumcip namuh uh ciangin, tua khua kisiatna ding a nai zo hi ci-in na thei ta un. Tua laitakin Judea gama omte in mualtung ah taai ta hen. Jerusalam khua sunga omte manlangin ki hemkhia hen” Jesu in a cih kholsa a hi hi. Lk. 21:20,21. Cestius makai-in Romete in khuapi a uumcih khit ciangin nakhempeuin galsim nadingin hoih lel hi cih mu uh ahih man-in lamet lohpi-in a uumcihna pen uh hong tawlnga phottadih uh hi. A ki uumcih khin, a nangzo ding ahi nawnlo, lut ding bek a hih laitak-in Romete Generalpa-in gelkholh lohpi – in a galkapte nungtolhsak tadih hi. Tua pen hehpihna tawh a dim Pasian in Ama mite hunpha a piakna ahi hi. A hilh kholhsa lim pen hong ki dawk ta a, a vilkhol den Honpa thu piak a mang nuam Khristiante adingin hunpha kipia ahi hi. Pasian vangliatna in nakhempeuh len khinta ahih man-in, Jews te hi ta leh Romete hi ta leh Khristiante taai khiat ding pen daltheilo uh hi. Cestius a taw kik pen Jerusalem panin Jewste-in delh uh a, a lang tuak a buai laitakin Khristiante-in khuapi nusiat nading hunhoih angah uh hi. Tua hun (31) laitak mahin a gamsunguh ah buaina vengsiang hi. Khristiante ma akhiang ding leh daltan ding galkap zong omlo ta dih hi. A ki uumcih laitakin Jewste pen Jerusalemah Bukpawi bawlin a kikhop laitak uh hi a, Khristiante pen gam sungtengah a nawngkaaisak omloin a suakta uh hi. Ze-ol se nawnloin mun muan huaina hi Jordan gallam Perea gam, Pella khuapiah a tundongun akihem khia uh hi.\nJewste-in Cestius leh a galkapte a delhna uah galnungdalte nakpi-in nawk uh a a puuk mang khin dektak uh hi. Romete tawm a taw kik zenzen pen uh haksat lawh peuh mah uh hi. Jews te pen a si a mang om lo phial zah-in suakta uh a, gualzo takin galvan amat te uh tawh Jerusalemah a lutkik uh hi. Tua a gualzawh pakna uh’n gitlohna bek piang sak hi. Tua aki phat sak khak pak na uh’n a khua pi uh a kisiat meng meng theih nadingin Romete hong kinawh leh deiha zolna a suak hi.\nTitus makaihna tawh Jerusalem khua aki uumcih kik ciangin cihmawhna nasia lua hi. Paisan pawi khaam in Jewte tulzasawm lomin kulhpi huangsungah ki khawm-in a om laitak uh ahi hi. Hoihtak a kizek hi leh a kholsa ante kumtampi phial mah a nekhop ding uh hi napi, a pawlpawl-a ki khenin ki haaza-a aphu kilak natengun ansalte ki su-sia ahih man-in kialin ci mawh uh hi. Mangbuh lawhta no khat talent khat-in a ki-zuak uh hi. Kialna nasia lua ahih man-in a kawng gaak savunte uh, a khedap savunte uh, a galdalna lumm savunte uh a ne uh hi. Mi tampi zanin kulhpua-ah pusuak sim in, gamlak gah leh tehte va kaaikhawm sim uha, tua sunsunte zong a na ki-man, a na ki-that tawh tuah sia mahmah uh hi. Cidam-a hong tungkik sunsunte-in ava ngah sunsun ki guuksak-in buai lai uh hi. A selsimsim uh nektheih tawmno a nei kha laite zawhthawh thu-in bawlsia-in sut uh hi. Hih banga gitlohna pen thunei, an a khamte mahin saalsunga kholding bek angimna uh ahi hi.\nKial leh pulnat-in mi tultampi a si uh hi. Ki-itna cih bang peuhmah a om-in om (32) nawnlo a hih man-in, pasalin a zi suamin, a zi-in a pasal asuam hi. Tate-in a nuteek a pateekte’ kamsung pan ante khelkhiatsak uh hi. “Nupi khat in a ta ngeek nawine lai a mang ngilh thei ding hiam?” Isa. 49:15, Kamsangpa khatin acih pen tua khuapi kulhsung gentheihna in dawnga, “Ka mite a cihmawh laitakun, itna anei nupite nangawnin, atanote uh go-in beel sungah ahuan uh hi” ci hi. (Lam 4:10). Tua ma kum 1400 lai a ki hilhkhol thu tun’na a hi hi: “Note laka a om a ngeksuak, aci-thei pen numei, amah ngek-in a ci neellua ahih manina khenuai tawh leisik dingin angaihsun ngei vetlo nu in, a it apasal, atanu leh atapa adingin ama sung pan apaikhia a nau-nungzuite phallo ding hi. Bang hang hiam cih leh hong umcihna leh na galte-un na khuapite uhah note hong lungkhamsakna ding lungkhamna sungah bang mah neih lohna hangin amahin tuate nesim ding hi” ci hi. Deut 28:56,57.\nJewste laulua-a a luttheih nadingun Rome makaite-in a lauhuai theithei ding hih a sawm uh hi. A mat uh ciangin nakpi-in a lehnan vialte nakpi-in satgawp, bawlsia gawp-in khuapi kulh mai-ah singlamteh tungah khai uh hi.Tua banga bawlna tawh a zalom-in nisim in siden uh a, Kalvary dongin Jehoshaphat kuamdung tengah, singlamteh phut in, a khuamte kikalah a ki thawlzolo zahin kizing hi. Mulkim huai mahmah thukhenna a thuak uh hi. Pilat thukhenna Tokhom mai a, “Ama sisan kote tung leh ka tu ka tate uh tung ah hong tu ta hen” ci-a a nget uh a ngah uh hi. Mt. 27:25.\nTitusin tua lauhuai hunte beisak nuam mahmah ahih manin Jerusalem pen a lungkimna za in gimpia lo hi. A gamkuambup dim-a misiluang kisungte a muh ciangin kawngkaw dek phial ahi. A mulkim sa-in Olive mualdawn pan Biak innpi en suk a, suang khat zong a lawnloh nading un thu a pia hi. Hih munte a luah ma-in Jews upate kiangah, a munsiangtho uh sisan tawh nitsak loh nadingin a na lehdo lo dinga azaksaksa ahi hi. Paikhia in mundangah do le-uh Romete in a Biakinn (33) siangtho uh va niinsak lo ding uh hi. Josephus mahmahin zong amaute leh a khuapi uh, leh a Biakna munte a suahtaak nadingin lut hoh ve ni ci-in nakpi-in a ngen hi. Ahih hangin amah pen ki phuisam lel hi. Galte leh amau kikal anunung pen adinga ding mihing palai ahi Josephus pen ki mukpik lel hi. Jewste-in Pasian Tapa ngetnate nialuha, tu-a a nunung pen kutna in a lunguh a khauhsak zaw kaan hi. Titus in Biakinn huut ding a ngimna pen a mawkna a suak hi. Amah sanga lian zawpa khat genna sa-ah, suang khat tung ah a dang khat ki thuap lo ding hi a cih sa a hi hi.\nA ki uumcih khuapi sunga a muh thadah huai kithahna, tatsiatnate leh Jews upate mitsi vanvana a ngawng khauhnate un Romete lungngol saka, Titus in a tawpna-ah Biakinn pen suksiat gawp a sawmta hi. A ngimna-ah bel, ahihtheih laiteng, tua inn suksiat loh ding ahi hi. Ahih hangin ama sawlnate ki-awlmawh lo hi. A tuipuanbuk sunga a tawlngak khit zan laitakin Jewste-in Biakinn panin hong awnggawp uha, pua lam-a galkapte hong dogawp uh hi. A kidona uah galkap khatin meiselkhat innlim vangah a lawt pheileh, thakhatin siangtho innliim taksingte a hong kuang hi. Titus hong taai pah a, a mangpite leh a makaaite in zui-uh a, galkapte kiangah, a phelh dingin a sawl hangin ama sawlna kimang lo hi. Galkapte lunghaam uh a, sing khuah tumbaang tumtawngte, Biakinn a lawh dingin innliim ah lot beh uh a, a namsaute-uh dok-in tua mun beela na om laite a that uh hi. Biakinn kahleite-ah sisan tuibangin luangsuk hi. Jewste a tultampi-in a si uh hi. Gal kidona sangin a ngaihzaw aw dang zong kiza a, “Ichabod” a ci hi. A khiatna pen, Minthanna-in hong taai santa, cihna a hi hi. “Titusin galkapte khohzawh loh-a lunghaam a muh ciangin a bute tawh inn sungah lut-in a sunga siangtho vante a sittel uh hi. A thupina nasia mah mah a sa uh hi; tua mun teng lah kaang nailo ahih man-in hong zuankhia kik a, galkapte kiangah mei kuanbeh sak loin tua nate huut khiat nading a hansuah hi. Galkap mangpa Liberalis in ama khutnuai-a uliante(34) in a thu a man nading nakpi-in ngen napi, Jewste tunga a thangpaih a sinsona uh, a do gawp nopna uh, leh sukgawp nop van vanna-uh hangin kumpipa zong zahtaakzo nawnlo uh hi. A kiim a paam uh meikuang in taan a, a vante khempeuh khamci tawh kizut taang ziazua kawikawi galkapte-in amu uh hi. Biakinnpi sungah simzawhloh sum manpha om hi cih zong a mu uh hi. Kuama muh lohin galkap khatin kongkhak-pat-ta kikaakah meisel kuang hong golh ciangin, a inn buppi-in a kaang pah hi. Innsung teng meikhu tawh miala, bute zong nung kikin, innpi zong a suah-khua suak dingin a nusia uh hi.\n“Romete’ aa-in a et ngamhuailo zah hi-a, Jewste’ aa-in bang a ci tam? Meimual puakkham bangin tua khuapi a uk, mualno-khumvum buppi a kuang hi. Innte khat khit khat kan tumin cim ziahziah hi. Taksing inn khumvumte meikuang peek leeng bangin, Biakinn tau kuivum khamtui kizutte khawng siktul emsan bang in, khuapi kongpi tausangte in meikuang leh meikhu van lamah lawnto hathat ta hi. A kiim nai-a mualnote mei in taan hi. A siatcip ding bek a en lel mivom meimaite hong ki muta hi. Khuapi khunglama mun saangna leh kulh dungte-ah mite a lom-in hong ki khola, lunggim patau-in maikhing uha, pawlkhatte-in thangpaihna tawh a thuk zawhloh uh galte tungah hehsa-in, ngiik gawp uh hi. Rome galkapte lah kawitaai-in awnggawp uha, meikuang sunga kisia a galte-uh lah thuum in awnggawp-in, meikuang huuging tawh sing kaangtumbaang kia tawh, huihpi nung ging tawh, kihel ziazua-in gamlum hi. Munsaangna pan-a mi honte otna gingte-in mual thawna, kulhpi dung zui-in tauna leh kahna kidim hi. Kialpi-a suaktalai omsunte’n a thaneih omlai sunteng pen a lunggim cihmawh natenguh pulaak nadinga otkeekna bek-in zangh ta uh hi. “A sunglama ki thahna in huang pualama sangin nasia zaw hi. Nupi (35) papi a teek a khang, galkap, Siampi, galhaang, milungneem-mi, a vek a tanghin ki satcip ta hi. A thatte sangin thahna thuak misi a tam zaw hi. Galkapte-in siaksianga a mong a tut nadingun misiluang ki thuapte tungah kahto uha, a tunguh tawn-in a sep uh a kul hi. (Milman laibu The History of the Jews, laimai 16).\nBia innpi siat khit ciangin a khuapi bupin Romete khutsung tungta hi. Jews upate-in a kizozo ngeilo taupi nusia uha, Titus in daaitakin va en hi. Amahin dam-in velvela, dipkua sa-in, Hih pen kei khut-a hong pia Pasian hi bek hi; set tha tawh bang zah ta-in thahat ta leh hih zah-a thupi mun laak zawh ding dan hilo hi, ci hi. Khuapi leh Biakinn kikiatsiangta-a, tua siangtho Biakinn omna mun pen “leilet lo” suak ta hi. Jer. 26:18. A ki-umcihhun sung leh tua nunga kithat mi pen awn khat aval hi. Galzopa’ galphu-tun na lim-in, ahinglaite galmat-in kikaai a, sila-in ki zuak in, Romeah ki tun’ hi. Tua panin pawi lahna innpi sunga sapite mai-ah ki khia-in muhnop etna dingin kizangha, tua lote ki-khenthaangin inn neilo, mun neiloin leitung tengah akithehthaang uh hi.\nJewste-in amau khekol ding mah uh seek uha, thukkikna haai amau mahin dimh to uh hi. A minambup puukna leh a kithehthaang khit uh cianga a thuaknate-uh pen, amau khut mahin atuh khaici a atkikna uh ahi hi. Kamsangpa’n “Oh, Israel, nangmah leh nangmah na kisusiahi” “nangma khialhna hangin na puuk hi” cih tawh na gen khol hi. Hos. 13:19; 14:1. Amaute thuaknate pen Pasian’ gawtna bangin ki gen hi. Tua bangin zuauthei mite-in a mau nasep selsim-in mite gimpia hi. Pasian itna leh thusiamna na nial uh ahih man-in Pasian kepna vaangteng a dokkhia sak suak uha, Satanin a utbangin ukcipa, a pumpei gawp nadingin hunpha a kipia a suak hi. Jerusalem kisiatna-a lipkhaphuai ziate pen Satan’ ukna sunga kipia mite’ (36) ukna amangte tunga Sa-tan’ gamptatna lahna lim ahi hi. Ih ngah nopsakna thupate pen Ama hong kepna hia, Khirst tunga i bat leiba aliatzia kigen zolo hi. Satanin mihingte a ut a nuamin hong pumpei zawzen loh nadingin Pasianin ong na dalsak ngitnget ahi hi. Thumanglo-a, a lungdam theilo mite-in Pasian lungduaina leh migitna in gilomangpa hong bawlsiat nopnate panin hong hum niloh ahihna a phawk ding uh ahi hi. Tua banga a phawkkei den uh leh, a ciangtanna a khen ciang-un a hong huutna pen kilakhiata ding hi. Pasianin mawhneite daanthuak ding bawlsak loin, Pasian thusiamna na nial teitei uh ahihman-in amau gamtatnazui-in, gah atkik uh-a, athuak dingin a kinusia ta hi zaw hi. Khuavaak a muh bangbang nialna, hilhna khatpeuh simmawh-a donlohna, utpeuh-a tatnate, leh Pasian thukham khat peuh palsatnate-ah khaici a tuhtuh hi uh a, tuate gahin hong vuih ciangin, peelloin a atkik ding uh ahi hi. Pasian’ Kha-in hong humhum napi, mawhna bawlte a ki sikkik nop hetloh ciangin hum nawnlo dinga, Sa-tan’ khelbawlna, leh thuaksiatna sungah, a keem omloin, ki nusia ding hi. Jerusalem lai-a a lauhuaina leh mulkim huainate pen, Pasian thupha leh A migitna thusimlo mite’ theih dinga lim lahna ahi hi. Pasianin mawhna a huatzia leh mawhneimi-in a thaman daanthuak takpi kul ahihna a kilahna dang hilhcianna-ah hih thu sangin a kician zaw teci dang om tuanlo hi.\nHonpain Jerusalem tunga hong tung ding thukhenna daan a hilhkholhna pen nasia takin tung takpi maha, ahih hangin tua pen limlahna khat hi phinglai bek hi. Tua a kiteel khuapi’ thuaksiatna i muh ciangin Pasian thusiamna nialna leh Ama thukham sikcipna tawh a dim leitung-ii thuakzia ding ih muhtheih nadinga kikoih ahi hi. Leitung-ii omzia ciamtehna-ah kum zatampi sung thusia bawlna tawh kilak-in a mial hi. Lungtangte na-in, lungsimte khing-a, a khimziing bangin amial hi. Vantungthu nialna thamanin kihtakhuai hi. Mailam hun ding ki lahkholhna-ah zong nakpi-in khuamial zawlai hi. Hun beisa ciam- (37)tehna-ah, teknekna, ki-elna, kidona, “galdona, buainate tawh gamlumna, sisan tawh kinim puan silh hi”. Isa. 9:5.\nAhih hangin hite pen aneu mahmah lai hizaw hi. Mihing noptatna leh Satan hennate dal-a migilote a keemden Pasian Kha Siangtho pen a ki lakkhiat khit cianga omzia ding leh buainate tawh saikaak le’ng, Ah! hun beisa-a buainate lel bang tham hi mawk hiam! Tua hun ciangin leitungin nidanga a muhngeiloh a thuakkhak ngeiloh uh Satan gitlohzia pen telmuh phasaan lai ding uh hi.\nJerusalem kisiat lai anungzuite asuahtak bang mahin tua ni ciangin nuntaknabu sunga kiciamtek khempeuh kihonkhia ding hi. Khristin nihveina hong paikik dinga, a muanhuai mite kaaikhawm hi ci-a a genna-ah, “Tua hun ciangin leitung minam khempeuh kap dinga, Mihing Tapa in minthanna leh vangletnatawh meii tungah hong tuangsuk amu ding uh hi. Tua ciangin Amah in a vantungmite sawlin peengkul a tum sak dinga, a teelsa mite leimong khat pan mongkhat dongin a kaaikhawm sak ding hi” ci hi. Matt. 24:30, 31. Tua hun ciangin lungdamnathu a saang lote Ama kam pana hong pusuak huu leh a hong paina vaang taang in a su mai mang ding hi. 2 Thess. 2:8. Tanglai Isrealte mah bangin migilo te in amau leh mau ki susia ding uh a, amau mawhna hang mah-in a puuk ding uh hi. Mawhna a bawl nopna hang mah-un Pasian tawh kilem thei lo uh a, amau pianzia mah mah in siatna lam ah niam kiat suksuk-in, akilang Topa’ minthan-na leh vaangliatna pen amau adingin a sumai mang meikuang suak ding ahi hi.\nMite kiging sak un. Tua hi kei leh Khrist kammalte-ah zawntat kha ding uh hi. Jerusalem kisiat nading leh kisiatna hong nai a ki theihtheih nading limte A nungzuite a hilh kholh mah bangin, hih leitung a siatcip nading anai cianga thupiang dingte zong hong gen khola, uma azui nuam mitein hehna panin suaktathei ding uh hi. Jesu in, “Ni leh kha leh aksite tungah lim kilang dinga, leitung minamte lunggim” na-ah zong ki theithei ding hi ci hi. Luke 21:25. Hong pai nading a taangkonate “kong biang donga hong nai” zo cih mite-in theithei ding uh hi. Matt 24:33. Tua ahih ciangin “vil gige un”, hong ci hi. Mark 13:35. Hih hilhkholhna a awlmawh (38) mi, khuamial sungah kinusialo ding hi. A hangin kiging nai lo-in ut bangin amah na motom theinawnlo ding hi. Ahih hangin a vilgigelote adingin, “Topa’ni in zan-a guta bangin hong tung ding hi.,” 1 Thess. 5:2-5.\nJerusalem tungtanga Honpa hilhkholhna a saang dingin Jewste a kisap mah bangin leitungin hithu-ah Jewste sangin awlmawhlo zawkan lai uh hi. Pasian nilianni in adonlote leh a kiginglote bingtuah ding hi. Nuntakziate bang mah ki lamdang khollo a, a ngei mahin pailai tadiha, mite zong nopsa hon lai mahmah tadih uha, nasepnate a ngei, khualzinna ngei, sumbawlnate a ngei mah-in ngeilai hi; biakna makaite bang leitung nate tawh mainawt-in noptuak lela, mite zong lauhuaina om loin kikhiim-in lusu uh hi, — tua laitak keek mah-in, zankim a gutate-in a kiginglo mite’ van a guuksak bangin, tha khat-in tua siatna hong tung dinga, a ki ginglo, a ki kemcinglote-in “suahtakna neukha beek a ngah kei ding uh hi.” 1 Thess. 5:2-5.\nPrev post KIDONA LIANPI: THUPATNA\nNext post Kidona Lianpi 2: KUM ZAKHAWK MASA LAI-A BAWLSIATNA


url: =China in Pakistan tungah galdona teembaw nih kipialo in aki leisak hizaw ci ~ TK Lian :: ZOMI DAILY\nposted on 29 January 2017 at 12:13 am UTC+9:30 Lomkholna: China, Pakistan, Thangkhanlian, World\nJan. 28, 2017: China in Pakistan tungah Gwadar teembaw phual cin’na dingin galdona teembaw nih pia hi cih new report a om manin tua teembawte a mawkna in kipia lo a, a kizuak ahi hi ci-in Chinese foreign ministry spokesperson Hua Chunying in hilhcianna bawl a, gam nih kikal a ”military deals” om bangin a kileisak hi zaw hi ci hi.\nPakistan media reports in Monday in China in Pakistan Navyte kiangah Kiginni in China-Pakistan Economic Corridor (CPEC) humbitna dingin galdona teembaw nih hong pia hi ci-in suaksak hi. Ms. Hua hih bang media report om manin teembaw nihte a khawnkhong a kipia (donation) hilo a, gam nih kikal-ah military trade cooperation om mah bangin Pakistante teembaw lei dingin China ah hong pai uh hi ci hi.\nPakistan gam-a nisim a kisuaksak Dawn news in hih teembaw nihte pen China-Pakistan Economic Corridor (CPEC) tuipi lampi humbitna dingin “joint security” dingin kizang ding hi ci hi. Dawn in Pakistan Maritime Security Agency (PMSA) in hih teembawte gel pen Gwadar teembaw phual (port) humbitna bekin kizang zo dinga, Pakistan Navy ten hutkhiatna nasepna leh a mangte zonna in zang ding uh hi ci uh hi ci hi. A teembawte gel pen Gwadar port ah kipia khia loin China gam-a om Guangzhou ah Pakistante kipia khia hi.\nDawn news in China in teembaw nih Dasht leh Zhob kici bawl beh lai a, a sawt loin Pakistan Navyte zat dingin pia khia lai ding hi ci hi. China in India gam a suam den Jaish-e-Mohammad (JEM) makaipipa Masood Azhar UN Security Council 1267 committee bangin khalna piak ding hi a cih hangin China in khalna pia nuam lo a, hih thu tawh kisai a kidotna ah Ms. Hua in China in hih thu tawh kisai gam tuamtuam tawh gen khopna kinei lai ding hi ci-in dawng hi.\nA sawt loin a tawp pah ding US Assistant Secretary of State for South and Central Asia Nisha Desai Biswal in China in gam 48 kipawlna Nuclear Suppliers Group (NSG) ah India member ahih ding dal hi a cih dotna Ms. Hua in a dawn’na ah, ” Nuclear Suppliers Group (NSG) member hih theihna ding pen mangpha khakna letsong piak bangin kipia thei lo hi,” ci hi. India in NSG ah member a hih theihna dingin ngetna lai a khiat hangin India pen non-NPT (NPT thukimna suai kai lo) ahih manin ka gensa ka gen kikik kei ding hi ci hi.\n#Behlapna: China pen terrorism do a kicih hangin US nangawn in terrorist in a ciamteh Jaish-e-Mohammad (JEM) makaipipa Masood Azhar tungah khalna na pia nuam lo a, India nasia takin langpang in, Pakistan galvan hoih nono pia den hi. China pen hong hat luat ding deihsak huai lua lo a, kumpi a gensia ngam peuhmah thong ah khum lianlian a, communist gam ahih mah bangin Christian ten bawlsiatna nasia takin a thuak hangin leitung adingin Christian a khan’na pen gam hi ci-in kiciamteh hi. A sawt loin China pen Christiante a tamna pen gam hi ding hi kici hi. Thang Khan Lian\nPrevious: Pentagon in F-35 vanleng man akhiam manin Norway in tampi leibehsawm ~ TK Lian\nNext: Zomi Innkuan Australia makai thakte ~ Khaibawi


url: =Solkha tang nuai ah Tedim khuapi (10) ~ Hau Za Cin :: ZOMI DAILY\nposted on 25 January 2015 at 4:56 pm Lomkholna: Article, Hauzacin\nTedim khuasung pen lampi a kibawl laitak ahih hangin motor cycle (India lam ah Bike kici zaw) pen na tam mahmah in numeino kum 10 khawng pha pan inteh cih dingte nangawn in a break nangawn sik banlo in ding gegaw in tuanga taipih veuveu mawk uh hi. Limtak in ngaihsun leng bel kidophuai zaw mawk hi. Khuaneuzaw, mawtaw lampi a golzaw a omnailohna lam pan zong mite bike tawh hong kikhawh zaza in khuapi sung ah lampi na golzaw deuh ahih manin hat tai zaw kaan uh hi.\nLimtak ngaihsun kik leng bel ‘mihing i lungmuan ciang tuahsiatna tawh kinai hi’ cih bangin nuam i sak luat laitak i siatna ding kidawmlo in omkhak theih a, tuahsiat ding baihzaw thei hi. Tua manin kidop mahmah tek ding a kisam hi. Mawtaw pen mihing tha tawh a pai hilo in leisung pan kitokhia tui thanei tawh a kihal, a meikuang khauhlua a kikhawh vava ahih manin kidop theih bangbanga kidop huai mahmah kasa hi.\nInn lamte in hong muang mahmah uh hi: Gamdang om Zomite pen innlam a om innkuanpihte, u leh nau leh beh leh phung, khua leh tui leh minam in hong muang mahmah, hong it mahmah, hong ngai ngaungau uh hi, cih mangngilh kei ni. Hong muandan uh pen ‘nisim antang in thu na ngen un’ cile uh cin zong hong mang ding uh a, anne lo takpi in nang adingin thu hong ngetsak ding uh a, anngawl in puksi ngam ding uh hi. Tua zah in hong muang in hong it in hong ngai uh a, hong phawk mahmah uh hi cih mangngilh kei ni. Hong mu nuam mahmah, hong hopih nuam mahmah, na aw uh za nuam mahmah, na meel uh mu nuam mahmah, na nasep uh thei nuam, na cidam uh hiam, damkei uh hiam cih thei nuam mahmah hi.\nTua ahih manin na innlamte uh tawh na kizopna uh nakpi takin na ‘kipsak’ na khosak, na hoihsak un. A tuabangte thupha saan leh a tuabanglote thupha saan kibanglo dingin ka um hi. Zong dik takpi dingin ka um hi. Itna, phawkna, ngaihna, lainatna, deihsakna, khualna, huaina, angvanna, etc cihte na khahsuah kha peuhmah kei un. Tuate na khahsuah uh leh a piangding, a gah omlo in a huut ding mihing gelna tampi hong piang kha ding hi. Tua manin inn lam tawh kizopna khau na tatsak het kei tapeuh un.\nPapi khat ka hopih khak bang, a tate khat Australia ah om, adangte pawlkhat USA ah om hi. A tate in ‘ak na khawi in’ ci in khawi pah hi. Na nasem kei in, na kitawldamsak in cii, semlo pah, tawldam theithei a om hi. Inn ding na kitawm in, taihinn dawl tuazah na lam in ci…kipat sawmsawmta hi. A zaina, a dung, a vai tuazah a cihte zong gamdanga om a tate gen dan bangbangin hih linlian hi. Khatzong pelemsak lo hi. Tua zah in na nu leh na pa in hong muang, hong thusim in, hong it uh a, hong ngai mahmah in hong it ngaungau uh a, hong phawkvanvan uh hi. Hong itna uh thukkiklo in om kei in, na thukkik theih lai in!\nZomi sungah nahoih sem a sihpih ngam donga pang ngam sangin a hoihlo lam sema minsia giapgiap ngam khawng i omloh manin i minam hong khangto ding hi. Ruth banga mohoih a minthangte a kipahtawi mah bangin ‘nung leh ma’ khena, sutuah a, a kitawngsakte zong i omloh manin mi hampha i suak ding hi. I khua i tui puah in zuun in kem in i khual bangin i innkuan, i u leh nau sung zong i puah ding a, ‘inn gua hah masa’ i hih nak leh gam gua zong kihah khawm hamtang ding hi.\nTuate i thupha ding ahi hi. Tua ahih manin tulai leitung thu kizak ziauziau a baihna ah a hoih i theihte kizak pahpah in kihilh pahpah in kipiasawn pahpah ni. I khua ah innhoih lam in i khua ah lohoih nei in, i khua ah sumbuk gol bawl leng i khua a nuamsa hi ding a, i khua in a noptuampih hipah ding hi.\nKa lunggulhna leh ka zinna pan ka muh kong koh pak ahi hi. Tampi gen ding omlai…nidang ciang zom lai ni. Sial khawi ding, bawng khawi ding, ak khawi ding, etc leh gam halloh ding, gam kep ding, singkung lopa it in kem ding, huan bawl in mehteh mehgah ne ding, sumbuk bawl in van hoih van manpha zuak ding cihte gen khin manlo ding hi hang. Nek leh dawn a baihsa a nek ziau dinga kibawl kizuakte ki tamnek lua hiam khangthakte in a nu leh pa cia pha nawnlo in ‘khek’ thei mahmah hi. Minam khangto te a ta, a tute gol semsem hi. Nek leh dawn hoih in sum leh pai khanga, mite zong gol semsem hi. Gen ding tam, ngaihsut ding tam, i hih theihna khat ah kipan pah lel ni.\nZomi te ki itna thu – Pa Vial Khan Dai in Siapi Smith Ngulh Za Thawng Sagawh Va Siim: Zomi te pen a ki it venvente hi hang cih ka va mu a, ka khawmpi siim tawh kituak ka sa mahmah hi. Siapi Smith Thawng pen a min ka zakzak hang amah ka muhcilna hi. Ka zanna ah, amah a thei tel mahmahte in a genna ah, a kiniamkhiat, a heh ngeilo pasal, a lungduai leh a lungnem, a pil mahmah ahih hang a kiphasaklo, a lungtom lam a kimu ngeilo Zomi pasal hi ciin kiciamteh hi. Tua banga mihoih leh migi, mi lungduai leh mikholh nuam (mi khempeuh tawh kikhawl thei pahpah) ka muh tam nai hetlo hi. Tutung Zomi Khawmpi ah kimu thei in thungai khawm, a thugen zong za kha ka hih manin hampha ka kisa mahmah hi.\nTua bek hilo in, a pano, Pu Dai in amah vaitunna leh thupha piakna in voktalpi khat gawh a, anne dingin GZA Khawmpi a pai makaiteng sam zihziah hi. Kei zong ‘Hausa ziak in kuangzawn ban’ a kicih bangin Khawmpi siim khat ka hihna tawh, leh meltheih ahihna tawh hong sam kha uh a, ka va kihel thei hi. Pa Dai pen a pension ma-in compounder hi a, khua tuamtuam ah Medical Doctor om nailoh na ah cidamna lam khempeuh a sem ngei ahi hi. Japan Gal hun khawng pek pan a sep hi in tu in bel tawlnga ta a, a zi Pi Ngai tawh, a tate a tute tawh om khawm in teeng khawm uh a, lungnuam takin om uh hi.\nVoktal khat bek kigo hinapi a huan dan a tuamtuam – zo huan, mang huan, cih bang a tuamtuam in nasia tak limtak in na huan uh gilvun kikang piupeu in ka ne uh hi. Vokngoi sungah ‘taangman thun’ ka nek patna hi!\nEBC Biakinn, Myoma ah thugen: Ka lamet ngam hetloh in Evangelical Baptist Convention biakinn ah Nipini zingsang kikhop thugenna hun hong kipia a, lamdang bang kasa liang hi. Kikhawm pen biakinn sung dim zihziah a 420 pan 450 kikal pha ding hi ciin hong gen uh hi. Tuazah a tam mipi mai ah ka khatvei thugenna ding ahih manin ka kihta sim pian hi.\nAhi zongin thungen in Topa tungah ka ap a, thugen ding saupi a kigingkhol ngeilopa in nai khat val, minute 75 bang thu ka gen kha mawk hi. Siapi Rev. Dr. Do Suan Mung te kikhopna pawlpi hi in Sia Rev. Nang Lian Kap in Senior Pastor a sepna pawlpi ahi hi. Zomi lasiam Sianu Cingsan te pawlpi hi a, cidamna lam medical Doctor Sian Za Kham te pawlpi ahi hi.\nKikhop nuam in mipi zong lusu om peuhmah lo a, khiatna nei mello a khutbet ziahziah cihte om hetlo hi. Picing takin khutbet taak mahmah te bek beng uh a, a kullopi in Hallelujah ciin zong kiko mawkmawk lo uh hi. A cihtaakte ah lah kidam hetlo in ci ziahziah uh ahih manin pawlpi gina leh pawlpi picing khat hi cih a kilatna ahi hi. Cihnopna ah kikhopna pawlkhat ah khutbet taak mello khawngah zong a kilawmsakna cih bangin khut kibeng mawkmawk a, thupi hetlo in limtak ngaihsun leng bel a haivai hizaw phial hi.\nTedim khua a pawlpi liante ah tua bang omlo, mulo ka hih manin picing leh a khangto pawlpi hi cih kitel kasa a, Pasian thu leh Lai Siangtho thu tawh limtak kalsuan in pawlpi mite zong kipantah hi cih mipi gamtat luhek pan kitheithei hi. Tua bang mun thupi ah ka kikhop khak pen hampha ka kisa takpi hi.hauzacin\nKikhop tawp ciangin Siate leh Makaite in niangtui hong dawnpih in, hong tutpih uh a, hong kikholhpih in ‘zu kong lup uh hi’ ciin Zongeina bangin hong vaitun hong thupi bawl uh hi. Tua bang ka tam tuah hetloh ahih manin angtang ka kisa a, hampha zong ka kisa mahmah hi. Leitung level ah tua bang gamtatna pen Zomi te in a zang ziahziah ta kihi mawk hi. Zomite nasia lua hi hang ciin mikang gam a khangto masate gamtat dan a kizangthei himawk in ei zong a khangto hi hang cih a kilatna hipah hi.\nZolai ah i sin, i siamnel mahmah kammal, Z – Zomi te hanlungciam khangto diam! cih pen a kitungtung hita hi. Zomi te Pasian huhna tawh i tunna ciangciang, i muhna ciangciang, i theihna ciangciangah a kilawm in kigamta thei, a hoihzaw tawh kilamto thei, a kilawmzaw nuntakzia i theih leh kizangthei pah hi. Tua pen i Zolai sin a gah i lawhna, Sianmang banzaal zong ahi hi. A kiphasak dingte i hi kei a, hong huaina khempeuh hanga lungdam koko dingte i hizaw hi. Topa in hong huailo hileh eite bang i suak zentam. Topa ei adingin hoih mah si e!\nTopa hoihna sinsin, mumu ni in Ama hong piak thuphate zong simsim ni. A lungdam Zomi te thupha ngah minam ihi hi. Topa hoihna sin unla, hoih hi, ciin thei un… (zop lai ding) Hau Za Cin\nPrevious: Pa Vial Lian Pau (Tungzang) Hong Nusiat Dahpihna Thupuak\nNext: Tulaai Leitung Thuthang Tuamtuam Updates Jan 25 ,2015


url: =Dahna le Phawkna (Mawtaw in hong phutkhaksak) :: ZOMI DAILY\nposted on 16 December 2014 at 9:35 am Lomkholna: Dahpihna, News, Zomi\nGamsung gampua Vekpi,\nTuzingsangin ka lamet hetloh laitakun ka tupa (ka unu’ tapa nihna) in Mawtaw phuutkhakna tawh hong nusia vat cih ka zak ciangun lamdang sa in ka dah mahmah uh hi.\nA min: Tg. Suan Muan Mang (Mangbawi)\nA kum: 17 (1997-2014)\nHong nusiat ni: December 15, 2014\nSihna mun: Cikha (Mauvomzang veng)\nA pa: Kham Khan Pau\nA nu: Cing Ngaih Hau (Ka upinu uh)\nA khua: Mauvom\nA beh: Tawmbing\nPianpih sanggam a nungtalaite: Pa Khaipi (USA), Pa Khualpu (Malaysia) le Nau numeino 2 (Mauvom)\nHONG NUSIAT DAN THU TOMNO:\nAmah pen khangno khat ahih mah bangin Bangalore (India) ah sum thalawhin om-a, nung kalsawn ninga 9Friday) ni-in a nu le a pa le naute tawh kimuh ding kal ngaklah mahmahin khualamah Khuado le Lungdambawl mangkhawm dingin hong ciah ahi hi.\nA nau numeino khat tan 4 kumpi laivuan dingin Cikha sanginnpi-ah a puakkawmin in hibang thu a tuak ahi hi. A ciahlam or kuanlamin Cikha khusungah leipuah ding-a, sehneel nawn Mawtaw (Truck) khat in a Motor Cycle tuanna pan na phukha-a, Mawtaw nunglam peii in a lu hual kha citciat ahih manin hong nusia suakpah dan ahi hi. A Mawtaw hawl i sanggampa zong khangno mahmah lai ci sawnsawn hi. Mawtaw bel phatna lohin hatsak vatvat zel uh hih tuak hi. Tulaitakin a luanghawm pen kumpi lamte’n Tonzang lamah puasuakphot uh ci hi. Bangbang ahi zongin Pasian geelkholsa ni a kheng thei lo hi hang, mi gam mi lei Bagalore ah hong nusiat sang i mun le i mualah hong puakkik Topa geelna mah ei adingin manpha vevezaw, ci-in ka kihehneem uh hi.\nZOGAM Le ZOMITE ading DEIHSAKNA KAMMAL:\nHih ko tuah thu tawh kizui-in i Zogam le Zomi te sungah kumsim December kha hunin Mawtaw Accident tawh a si kitam pian ta hi.\nZomite’n i neihsate i minam le gam khantohna dingin i kep i zatsiam ciat ding ka lunggulh mahmahna tawh hih a nuai-ah thu 3 kong gelhkhia hi.\n(1) Mawtaw ahi zongin, Motor Cycle ahi zongin a hawlte a taangpi-in ka et ciangin khangno thei lua (lungsim manglang lua) ai tam cici ing. Gam khangto gampite-ah kumcing, lungsim picing piante mah Mawtaw hawltheihna Licence pia-in hawlsak pan uh hi.\n(2) Zukhamsa pianin Mawtaw hawl pen i Zogamah ka neulai-a kipanin tam ka mu mahmah hi. Zogam sungah Zune thei Mawtawhawl min sazian la leng sehthumsuahsehnih(2/3) hipah lel dingin nidang bangin kei muhna le ciaptehna hi mawk hi. Tuhun ciang a khawkzaw phial diam thei nawn ke’ng.\n(3) I gam khantoh lohna i ci diam, ei hanciamzawh lohna i ci diam Mawtaw lampite-ah a kuan le a ciatte totna ding, cih bang kikhen lo, a kuante totna a ciatte’n tawn ziahziah lai hi mawk i hih manin Mawtaw hawlte’n lungduai tak le ziat le vei, nung le mai en kawikawi kawmin i hawl ciat ding i kihanthawn hi. Mawtaw hawl cih pen sabet nading thau tawi tawh kibang khinkhian mawk hi. Sabengte’n sa a mat uh teh mipi, khuapih lungtai a, mi ong mat khak mawh uh teh i ankam taam lian mawkin dahna tawh hanla kisa thei mawk hi.\nHih bangin dahna a tuak ka ute nupa a ci uh zong dam mello denin khualam-a, a muan a suanpen uh ka tupa un hong nutsiat ciangin omdan khuasak puakhak sa mahmah ding uh ahih manin hehpihna tawh thungetna-ah hong na phawksak un.\nKa tupa, Mangbawi luanghawm zong ka khua mah vuah thusia lasia, khuahunsia omloin limtak lei sungah a kiphuum theih nadingin zong thungetna tawh hong na phawk ciat un.\nDahna kuampi’n hong nawk zel hang i Uppa i thei hi, ci-in kihehneem kawmin,\nTL Mungbawi (Pu Mung: ka tupa hong sapna)\nPrevious: Australia Mikiman te thu Updates December 15, 2014\nNext: Upna leh Kammal (4) ~ Rev. Fr. Damian Dal


url: = Roman lampi tawnin ngupna ngana ih ci in bang hithong ziam?\nRoman lampi tawnin ngupna ngana ih ci in bang hithong ziam?\nDokna: "Roman lampi tawnin ngupna ngana ih ci in bang hithong ziam?"\nZokikna: Roman lampi tawnin ngupna ngana ih ci in Romans Lai Thiangtho sunga Lai Thiangtho tangte kaikhawmin ngupna thu tangkona ahi hi. Hisia in ol in, zong heaknop mama lel hi. Ahizongin Ngupna ih kisapna ahang, Pathian hong ngupna ih nga thei natu hong ngealsakna, ngupkhiatna nga thei natu lampi, le ngupkhiatna ih ngana hanga phattuamna cite kiteltakin hi Roman Lai Thiangtho sungah ih mu thei hi.\nRoman lampi tawnin ngupna ngana a masa phit bel Lai Thiangtho tangin Romte.3:23 ahi hi. “Mi theampo maw siat uh a, Pathian vangletna susia uh hi.” Eite theampo mawnei te ih hi hi. Ih sepna theampo hangin Pathian thinsung susia hi. Thinsung thiangtho kuama a om bua hi. Romte.3:10-18 in ih nuntakna sungah a om mawnate thiangtakin hong son hi. Roman lampi tawnin ngupna ngana a nii na in Romte.6:23 ahi hi. Hih Lai Thiangtho tang sungah mawna ii thaman hong son hi. “Mawna ii hong piak thaman sia thina ahi hi. Ahizongin Pathian hong piak letsong sia Jesu Khris hanga tawntung nuntakna ahi hi.” Ih mawna hanga ih thuak tu ngimna in thina ahi hi. Pumpi thina hi ngawlin tawntung thina ahi hi.\nRoman lampi tawnin ngupna ngana a thumna in Romte.10:9 ahi hi. “… ahi zongin Pathian hong piak letsong in ih Topa Jesu Khris hangin tawntung nuntakna ahi hi.” Romte.5:8 na sungah, “ Khris thina taw Pathian in eite maw nei ih hilaitakin eite tungah ama hong itna hong lak hi.” Jesu Khris sia eite a tuin thina hong thuak hi. Jesu thina hangin ih mawna thamanteng hong piak sak siat zo hi. Jesu thawkikna in Jesu thina sia ih mawna thaman hong piak sak siat zo hi, ci-a Pathian sanna hong kilangsak hi.\nRoman lampi tawnin ngupna ngana a lina in Romte. 10:9 ahi hi. “ Jesu in Topa hi, ci-a na kam taw pulakin Pathian in ama sia thina pan hingkik sak zo hi, ci-a na thinsungtawngah na up le ngupna na nga tu hi.” Eite tangin Jesu a thina hang ahi zong, ama ih upna hangin ahizong, ama thina hangin ih mawna thaman hong piak sak siat zo hi, ci-a upna hang ahizong eite in ngupna ih nga hi. Romte.10:13 na sungah “ Jesu min a sam theampote in ngupna anga tu hi’’ ci hi. Jesu in ih mawna thaman hong piaksak tuin thina hong thuak a, tawntung thina meiliipi panin hong hunkhia hi. Ngupkhiatna, mawmaisakna in Jesu Khris sia Ngumpa le Topa a, a sang mi theampote atu ahi hi.\nRoman lampi tawnin ngupna ngana a tawpna in Ngupna hanga ih nga thupha ahi hi. Romte.5:1 na sungah a lamdang mama thupha ih mu thei hi. “Tua ahimanin eite in upna hangin diktanna nga zo ih himanin ih Topa Jesu Khris hangin Pathian taw ih kipawl kik thei ta hi” ci-in ki-at hi. Jesu Khris hangin Pathian taw ih kipawl kik thei hi. Romte.8:1 na sungah, “Tua ahimanin Khris Jesu sungah a om mi in thukhenna a thuak nawn batu hi” ci-in ki-at hi. Jesu sia eite tangin thi zo ahi manin eite in mawna thukhenna ih thuak nawn bua hi. A tawpna ah Romte.8:38-39 na sungah a manpha mama thuciam eite in ih mu thei hi. “thina le nuntakna in ahizong, vantungmite le dawite in ahizong, tulaitak hun le hong pai laitu hun ahi zong, vangletna khat papo in ahi ong, asang aniam in ahizong, piansakna khat papo in ahizongin ih Topa Jesu Khris hangin Pathian hong itna taw kuama in hong khen zo ngawl tu ahi lam ka he hi” ci hi.\nHi Roman lampi tawnin ngupna ngana in zuitu-in pha nasa ziam? Pha nasak le hi bangin Pathian tungah thu na ngen thei hi. Hi thungetna sia ngupkhiatna nanga thei natuin Jesu Khris na muanna sia Pathian tungah tangkona ahi hi. Hi thungetna hang bekin nang hong ngumkhia zongawl tu hi. Jesu Khris na upna hang bekin Ngupna na nga tu hi. “Topa awng, keima in nang kong langdo ahih manin thukhen na a thuak tu ka hihi. Ahi zongin Jesu Khris in ka thuak tuthukhennateng hong lak sak siat zo hi. Ama ka upna hangin mawmaisakna anga tu ka hihi. Nong hesuakna hang bekin Ngupna a nga ka hihi. Alamdang nong hesuakna le mawmaina – tawntung nuntakna letsong hangin lungdam kong ko hi! Amen!’’


url: =April 23 | Midangte thupha pia ~ MUC\nApril 23 | Midangte thupha pia\nAdmin 4:57:00 PM Articles, MISSION NEWS\nBlessing Chatambudza, 31\nKei ka min Blessing hi. Ka nuntakna in Pasian thupha tampite pulaak hi. Zimbabwe gamah ka teeng uh hi. Ka innkuanun Sunday ni hong tunsialin biakinnaah ka kikhawm uh hi. A min bekin Khristian ka hi uh hi. Ka khangno hun a kipan Pasian nasem nuam mi khat ka hi hi. Pawlpi makaite tungah Pasian nasem nuam khat ka hihna ka pulaak hi. Khrih adingin kipia-in pasal neih ding ka sawm kei hi. “Lawm ngaih na nei hiam, ci-in pawlpi makai khat in hong dong hi. “ Nei keng” ci-in ka dawngkik hi. “Itna va ciam masa in. Tua khit ciangin hong paikik in,” hong ci hi. Tua a kipan biakinn ka pai nawn kei uh hi. College sangkahna-ah kikholhpih hoih lote tawh ka kithuahkha hi. Zudawnin party cihte –ah ka pai kawikawi uh hi. Tua hunin kum 18 ka pha hi. Lawmngaih khat zong ka nei a, amah pen kum 23 pha hi.Pawlpi makaipa hong gen bangin itna ka ciamkha hi; naupaai-in ka om hi. Ko ngei-na-ah naupaai khat pen a lawmngaih pasal tawh a omkhop kul hi. Tua hi-a ka lawmngaihpa tawh a teek nu innah ka omkhawm uh hi. Tua ciangin ka lamet bangin nate hong piang lo hi. Ka nupa-un nasep nei lo-in ka om uh hi. Nupa kikaal kitotna tawh kidim hi. Ta nih ka nei uh hi. Nupa suahna a manphatna ka thei kha kei hi. Lamet le ngimna tampi ka nei uh a, tuate a mawkna hong suak hi. Ka teek nu zong a gilo mahmah khat ahihlam ka thei hi. Sunday ni hong tun ciangin ka pasal kikhopna biakinnah zui-in kei zong ka kikhawm hi.\nKa cinuam lo ahih manin ka nu kiangah ciahin tawlkhat ka om hi. Ka nu tawh ka omkhopna sungin cihmah hunin ka ngaihsut ngei loh thute ka ngaihsun kha hi. Mangmat ka nei a, hih mangte in kibang hi, cih ka thei hi. Ka mang sungah mikim khat lau-in tau-uh a, a tai ngeingai ka man hi. Vantung panin suangtum lian mahmah hong kia suk ka mu hi; thal tang khat in singlamteh lam maingatin hong hilh ka mu hi. Tua munah mi tampi ding uh ka mu hi. “ Kisik un, leitung bei ding hi ta hi, cih thu ka za hi. Ka lungmang mahmah hi. Ka pasal pawlpi in leitung bei ding Jesuh hong pai kik ding thu a gen kei uh hi. Tua ka mangmat in bang deihna nei hi ding hiam cih ka thei kei hi.\nKa pasal tungah zong ka mangmat ka pulaak hi. Aman zong bang deihna nei hi ding hiam cih hong genthei tuan lo hi.” Jesuh zongin ka pai ding hi,” ci-in ka pulaak hi. Ka muh hun ciangin Ama thu ka pulaak ding hi. Ahi zongin koi-ah Jesuh kimu ding hiam?\nZimbabwe gamah nasep nei lo mi tam mahmah hi. Nasep ngah ding hamsa mahmah hi. Nasep zong dingin ka pasal tawh Botswana ka zuan uh hi. Hih gam ka tun uh ciangin Seventh- day Adventist upa khat tawh ka kimu kha uh hi. Hih upa pa in Lai Siangtho hong hilh hi. Tua bangin thusinkhopna ka neihna uah a masa penin leitung beita ding hi; Jesuh hong paikik ta ding hi, cih thu hong hilh hi. Lai Siangtho sim ding mun tampi hong pia hi. A tawpna-ah hun khat lai-a ka mangmat ka phawkkik hi. Nuam cihtakin ka nuam hi.\nTua bangin Lai Siangtho thusinna tungtawnin Jesuh Khrih ka mu thei hi. Tui kiphumin Adventist Pawlpi mi khatin ka om hi. Jesuh nung zui dingin ka khensat hi. Jesuh ka mu ta hi. Midangte tungah Ama thu gen ding nuam kasa hi. Zambia gam a om Rusangu University ah Lai Siangtho sinin ka om hi. Ka pasal in zi dang hong neihsan hi. Kei le ka tate nih tawh ka om uh hi. Ka sangkah nadingin hanciam takin na ka sem hi. Tua bangin nasep kawmin sangkahin ka om hi. Lai Siangtho ka sin nopna hang in Pasian thu theihtelna nei-in midangte zong ka hilh sawn nuam hi. Lametna nei lo mite tungah ka nei lametna ka hawmsawn nuam hi. Bangbangin khial khin phial mah taleng, Pasian in hun hoih hong pia tawntung hi. Amah mah ei tungah hong kilang hi. A mangthang mi tampi om a, Ama kiang va tunpih ding hong deih hi. Ka mang sunga hong hopih awging khat ka zah bangmahin ka nunzia khel dingin Jesuh in zong kei hong sam hi, cih ka um hi. Jesuh in “ na mawhnate kisik in leitung in a bei ding hi ta hi. Jesuh in hong pai baih ding hi ta hi. Ama hong pai ding ka ngaklah mahmah hi.


url: =ZAM Thupuak :: 23 November 2014 :: ZOMI DAILY\nposted on 22 November 2014 at 11:43 am Lomkholna: News, Newsletter, Refugee, ZAM, Zomi\nNovember 21 ni-in UNHCR-CDU makaihna tawh UNHCR Conference hall ah kipawlna makai te khasim kimuhkhopna leh letmat thuhna kinei kik thei hi. Hih hun sungah UNHCR-CDU panin Brittocia Franklin (Assistant Community Service Officer) in hong makaih in kipawlna makai tengin khutlam in kiciamna kinei hi. Kiciamnate anuai a bang ahi hi.\nGambel/galtaai khempeuh leh UNHCR in abuaipih mi khempeuh zahtaakna tawh deidan omlo in ka panpih ding hi.\nKeima mimal nuntaakna tawh leh ka nasepna tawh UNHCR min le vaang kemin ka lamsang den ding hi.\nMikim in kilem takin na a sepkhop theihna dingin keilam pan ka naseppihte zahtaakna leh telsiamna neih ka sawm dinga, mi tawh nasem khawm thei khat suah ka sawm ding hi.\nNasepna hong lawhcin theihna dingin nasem mimalkim in lungmuanna cidamna leh lungnopna a neih uh kisam masa ahihna thu tel in tuate ka khanto ding hi.\nUNHCR ah nasem ka hihman in ka theih thu khempeuh leh ka zat vante kei mawhpuakna a hihzia telin hoih tak leh picing takin ka kemcing ding hi.\nGambel/galtaai te leh UNHCR in abuaipih mi khempeuh tungah bawlsiatna leh ameet dawhna cihte a om lohna dingin khaktan in kado ding hi.\nKampau gamtatna tawh ahizongin mihing pumpi leh mihing lungsim bawlsiatna nam limlim leh nasepna munah deihsaktuam nei a nasepna, kilauphawnna cihte limlim tawh kipelh ka sawm ding hi.\nKhen Thumna (azom)\nVanlengtual pan dinkhiatna\nKhualzinkhiat nading vanleng tualah IOM zum nasemte in honghuh ding uh hi. Tua zum nasemte in vanleng letmat leh adang zumlai thupite nang hongpia ding uh hi. Tua lai thupite pen IOM ciaptehna lim a tuang saphuklai-ip sungah om ding hi. Tua ip in thupi in America gam luttheihna dinga, a kisam lai tampi om hi. Lai-ip honkhak loh ding ahi hi. Ip sung a laite zong khemna pan kidalna ding a ciaptehna kibawl a hi hi. Na khualzin sung tawntung tua lai-ip mun khempeuhah keng in. Tua ip vanleng tung ahi zongin, vanleng tual khat leh khat kikal ah ahi zongin na tungah kem tawntung in.\nNa ap ding ip gol sungah koihkei in. Tua ip a kilangin na khaina tungtawn in na khualzin sung tawntung IOM zum nasemte in nang kua cih hong khentel theisak ding hi. IOM ip mangsak kha kei in. Tua iplo tawh America gam na lut thei kei ding hi. Na zinkhiat nading vanleng tualah vanleng a lenkhiatma nai tawm vei sung ngak kha ding ci-in lamenkhol in. Tua hun sungin hehpihna tawh na innkuanpihte tawh omkhawm in. Nu le Pa na hih leh na naupangte vanleng tual sung taisuk taito a kimawl cihte a omlohna dingin hoihtak kem in.\nGaltai mi khat in vanleng tung kahna letmat khat tek ngah dinga tua letmat tungah vanleng letmat leh tut na ding mun cih bangin theih dinga kilawm thupite kihel ding hi. Vanleng tung nakah ciangin vanleng tual a semte in vanleng tung kahna letmat tum khat kem ding uha tumkhat nang hong pia kik ding uh hi. Tua vanleng tung kahna letmat pen na tungah kem den in. Na van mang kha zenzen adang buaina hong om khak zenzen leh tua in nang hong huh ding hi.\nVanleng tawh khualzinna\nMi a tamzaw a dingin khat veivei vanleng tawh khualzin pen a diakdiak in a khat veina ahih leh lau thei uh hi. Ahizong vanleng tawh khualzinna in a lung muanhuai mahmah khualzinna hi cih theih ding ahi hi. Vanleng tawh nai tampi sung khualzinna hangin tawldam huai mahmah hi.\nKilogram 23 a gik na van-ip pen na zinkhiatna vanleng tualah ap ding cih phawk in. (America na tun masiah tua van-ip na mu nawn kei ding hi). Ahi zongin kilogram 5 a gik na ipneu (khutkhai-ip) a hihleh nang tawh na pua khawm ding hi. Vanleng tungah na tutna ding mun na muh khitteh tua khut khai-ip na lutung a van koihna ding a kibawl mun leh na mai a tutphah nuai-ah koih ding ahi hi.\nNa tutna tung natun ciang kiat khak ding kidalna kawnggak tawh nakawng gak in. Vanleng na tuan sung khempeuh kawnggak gakna in nang adingin a hoih pen ahi hi. Tutphah kingapna in zaalsak, tangsak cih bangin nunglam mailamah kikhin thei hi. Tutna tung akhut ngakna-ah a khin nading aneu khat om hi. Vanleng tung nakah leh nakum ciang tutphah kingapna a tangin koihkik ding hi.\nVanleng tungah vanleng tanu/tapa tampi om hi. Amau nasep in khualzin mite huh ding ahi hi. Tui, nautawdap, vanleng vanzat tawh kisai huhna nget ding kisuan ngaihsut lo ding hi. Tutna khut ngakna tungah mek ding aneu khat om a tua mek in vanleng tanu/tapate kisam thei hi.\nLeitungbup khualzinna ah vanleng tung an le tui man piak kullo hi. An tawh kisai in a ki ciangtan a om cih phawk in. Tua an hong kipiak hun a nek ding ahi hi. Annek hun ma in na gil akial khak zenzen leh nek theih dingin khut khai ip sungah nek theih pawl khat adiakdiak in naupangte a dingin pua in. Gam sung khualzinna vanleng(America gam sung khualzinna vanleng) ah an a mawkna in hong kipia lo hi cih zong theih ding ahi hi.\nA tui tuamtuamte\nPumpi sung tui dat bei khak loh na ding dalna in vanleng tuan sungin a tui te dawn huai hi. Dawn ding tui vanleng tanu/tapate in hong hawm zelzel ding hi. (Annek hun leh annek hun kikal ah). Ahi zongin tawmbek hong kihawm ding hi.\nLeitungbup khualzinna vanleng tungah dawn theih a tui tawh kisai in zu zong kihawm thei a man piak kullo hi. Vanleng tung a zu dawn pen zu dawn ngeina tawh kibang lo in kikham baih zaw hi. Zu in pumpi sung a tui dat bei sak hi. Hih thu te hangin galtai mite in khualzinna ah zu a kihel tui peuh mah dawn loh ding ahi hi.\nKhut le khe gamtatna\nVanleng tung a nop sam hang tutna kinai thei mahmah hi. Tha a zang (giklo) theih nadingin galtaite tutna pan dingkhia kizia in, vanleng sungah kileh kawikawi ding cihte vanleng tungah bawl zelzel ding ahi hi. Na tutna tungah zong kizia in khutte khete tangsak zelzelna tawh kizan thei hi.\nHuih tha kilamdanna\nHuihtha kilamdanna hang in vanleng tuangte khat veivei beng ngong dekdek tawh kibat hun om thei hi. Tuabang ong hih ciangin PK muam (or) suaklu muam, cil valh (or) nak vang khut me tawh hu in bil pan huih pusuaksak cih bang in hih le teh hong veng thei ding hi.\nKhualzin mite in vanleng tung a tutphah awngte ah a kituah nop leh kingah hi. Ahi zongin leilak pan Vanleng a len khitciang bekin kituah thei pan hi. Vanleng tanu/tapate phalna tawh kituah ding hoih pen hi.\nVanleng a tam zaw diakdiak in leitung bup khual zin na vanlengte ah ciimphawnna pawl khat om hi. Ciimphawnna ding in daatsian lah na leh la ngaihna tawh cimphawn bawl thei uh hi. Hih a dingin bil ngaih na hongkipia a,tua vante tawh kisai in huhna na kisap leh hehpihna tawh vanleng tanu/tapa tungah huh na ngen in.\nEkbuk zat dan\nVanleng tungah ekbuk tampi om ding hi. vanleng tung ekbuk neu mahmah hi. Tua ekbuk khan sungah ekbuk khutsilna,satpiang,ekbuk a zat ding lai dalte om ding hi. Ekbuk kongkhak tungah mi om leh om lo lahna a neuno khat pan in ekbuk sungah mi om leh omlo hong lak ding hi. Tua pen a tamzaw in meel (colour) tawh kilak hi. Asan meel pen ekbuk sungah mi om cih na hi a aman dong ngak ding ahi hi. Ekbuk sung na lut ciang kongkhak khak kik in kalh in. (Atamzaw a taal a ki khak). Tua ciangin mei hong taang ding a ekbuk sung ah mi a om lam a pua lam a om te in thei thei ding uh hi. Ekbuk kong khak tawh a hon dan a khak dan na siam kei leh vanleng tanu/tapa te huh na kingen thei hi. Ekbuk tut phah tungah kahto in tu kei in la, tutphah tung a tut bangin hehpihna tawh ekbuk tutphah tungah tu in, Na man ciangin tui zanglo in ekbuk laidal bek zang in. Laidal nazat khit teh tui na honma in ekbuk sungah khiasuk pah in. Vanleng tungah ekbuk tuihon pen ngaih mahmah cih thei khol in. Khut nasil khitciang hehpihna tawh ekbuk a thanghuai loh na dingin na pusuah ma in hoih tak sittel in.\nNawi ne Naupangte\nNu leh pate in nek leh dawn leh khat vei zat nau tawdapte a kicing ding in puak huai hi. (Vanleng zinna ah ni nih bang sawt thei a hih manin khual zin hun sung a ki cingdingin puak dingcih theih kul hi. Nau tawdap laih theih na ding sabuai pen a ngeina ah vanleng ekbuk pan kingah thei hi. Huhna na kisap leh vanleng tanu/tapa te kiang ah huhna ngen in,Nau tawdap a nin te ninbung sungah paiden ding hi. Ekbuk sung ah khiacih bang zang vet kei in. Nau ante na lumsak kik nop leh vanleng tanu/tapa te tungah huhna kingen thei hi.\nVanleng tawh khualzin hun sunga naupang ta a dingin nu leh pate in nek theih moh puak huai hi. Vanleng len kik ding ngak laitakin na naupangte ihmu kei leh hoih pen hi. Vanleng tung bek ah ihmu sak in. Ahi zongin vanleng tungah uk in lam siau zelzel sak in.\nVanleng tung i tuan ciangin vanleng kikham thei hi. Atamzaw in kham lo hi. A zenzenin vanleng khamin na luak a suakleh na tutna mai a tutphah a nunga lai-ipte kizang thei hi. Zopzop lai ding…\nPa Pau Suan Kham (Mualpi) te tapa ading JPN kumpi zum panin nausuak lai kilakpih in UN card zong hong ngah thei.\nTg. Thawng Kim (Tungzang) ah ki buaipih.\nDal Kop Mung (Sawbua), Sian Lian Hung (Sawbua), Khup San Muan (Sawbua) thong ah a ki buaipih laitak.\nKham Suan Lian, (Vanglai), Hang Khan Mang (Vanglai), Thang Lian Lal (Vanglai) 19 November ni-in Subang Balai Polis ah ki buaipih.\nNiang Ho Nuam (Saizang), Thang Muan Khai (Ngalbual) 17 November ni-in GHKL ah ZWO min tawh vehna kinei.\nMan Sial Mang (Lailo) leh Cing Sian Kim (Bapi), 19 November ni-in ACTS leh Ampang zatopi ah ki buaipih.\nThang Muan Khai (Tungtuang), 17 November ni-in Tzu Chi ah ki buaipih.\nZAM pan ki buaipih mipawl khat in hehpihna tawh Thupuak ah hong suaksak kei un hong ci ahih main ki suaksaklo hi.\nLenggeng Camp ah November 19 ni thong kiate kiveh thei\nUNHCR-OPI phalna leh theihpihna tawh nung kha sungin Samenyih camp ah kihawh thei-in ki lawh cing mahmah hi. Tua mah bangin December 10 ni ciangin Zomi thongkia KLIA camp a omte kiveh kik ding ahih manin Lengging camp a meltheih thongkia anei te’n amin leh body numbat pia nailo te’n ZAM zumpi ah hong pia un.\nUNHCR-EDU tawh a 3 veina kimuh khopna\nNovember 21 ni mahin UNHCR-EDU nuai a om sangte siapi khempeuh leh EDU teamte a 3 veina kimuh khopna KLBC biakinn ah kinei hi.\nUNHCR-EDU lampanin kum 18 nuaisiah sangkah thei ding khem peuh, nu leh pa ten hanthawn in sang kahsak kim ding hong gen uh hi. Kumthak ah kipawlna sang tuamtuam pana zawh khitciangMalaysia sung a University ah sangzop theih nang nakpi takin mapan na kinei cih hong gen uh hi.\nNatel kei leh genpah in\nRSC zumah Zomi ahilo namdang Zopau tawmtawm a thei kamphen te in Zomi interview te kamphen sak thei ahih manin tua dan natuak khak a leh na tellohna sianggen pah in. Kamphen nu/pa in kapau tel kei Tedim kamphen ngiat mi nong pia thei uh dia ci-in huhna ngen pah in. Nang ading hoih zaw ding hi.\nVeng makaite thusinna pia\nUNHCR-CDU makaihna tawh UN Conference hall ah veng makai teng kizopna (Communication) tawh kisai thusinna kinei a, ZAM panin veng makai pawl khat kihel thei uh hi. Hong tung ding nipi khuavak ni zong neilai ding uh hi. Hih thusinna sungah mipi theih dinga kilawm thute:\nKipawlna ah makaite bek hithei lo a, mipi in zong azuih uh kul hi.\nPhone tawh ih kiho ciangin mel ki mulo a kiho ih hih manin ih awsuah kitel sak ni. Ih awsuah lungnop awsuah leh dah awsuah, ki thusim loh awsuah cih bang omthei lai hi.\nMi tawh maitang kimu a na kiho ding ciangin na maipuak leh na mit hahdan kidawm siam in. Kammal hoih, awnem leh siamna in khat leh khat kizopna picing in thupisak thei hi.\nMi thu kikup nawngkaisak buaisak selo ding. Thu kikup laitak ih kiim ah mi hong paupau uleh nawngkai thei hi.\nMi kiangah ahih kei leh Zumah lai na khak ciangin na min leh na vai kitel takin gen inla, thuumna awnem (hehpihna tawh) zangh in lungdamkohna tawh khup hamtang in.\nZomi Cup 2015 a (6) veina ading pen kum dang te sangin kipat baih zawk ding geelna kinei hi. Bang hang hiam cih leh 2015 Sen kum thak pen Zomi Nam Ni tawh kituak ahih manin tua ni ma in zawh siang teitei kul ahih manin akihel nuam khua kipawlna khempeuh in ZAM zumpi ah sazian nong piak na dingun kong zasak uh hi. Khua min tawh a lutnuam khua kipawlna khempeuh kisang ding a, sazian pen November 30 nitak nai 5pm ciang kisang ding hi. Tu ciangciang khua 30 val in piakhinta uh hi.\nLungdamkoh ni kibawl ding\nGlobalZomi Alliance (GZA) makaipi Rev. Dr. S. Pau Khan En hong vaikhakna kizui-in Malaysia a om Zomi khempeuh in GZA ni leh November Nipi nunung pen mun tuam gam tuamtuam a om Zomi khempeuh in lungdam kohni a izat ahih mah bangin tuani pen “lungdamkohna leh thungetkhopna” November 29 ni mahin ZAM hall ah kibawl ding ahih manin Zomi akua mahpeuh nong kihelna dingun zahtakna lianpi tawh kongzawn uh hi.\nAnei te’n hongla un\nThan Khuah Tling (UNUHCR Ref. 791-13C12460) card leh Hong Leong Bank card kimu ahih manin zumah hongla in.\nNo Te na UN card kimu hi zumah hongla in.\nZAM Hall pen hun khat (nai 4 sung) RM200 kila ding a, nai 4 khitciang azatbehtoh nopleh naikhat RM50 ki lading hi. Aki zangthei vanteng: Aircon, Tutphah 150, Sound System, Drum Set 1, Wired Mic 1, Wireless Mic 2, Usher Counter leh adang tuamtuam.\nZAM ah Ngeina van kingah teng\nZAM zumpi ah ih ngeina Zopuan leh vante ki leithei hi. Aki ngahthei van te:Zopuan: a bantawng leh a bansau (pasal), Zoniik nam tuamtuam (numei), Puandum, Zodial, Zodial naikhau (silk), Puanlaisan, Tanghciin, Khephiau, Zokhi, Zolukhu, Zothungkuah etc…\nDotbehnop aom leh ~ Ngaih Hau 010-823 0571\nPort Klang setzung ah nasem ding Zomi citak 10 kideih.\nKlang seafood sai a sem ding Malay pau thei mi 2 kideih. Khasum RM900/. Omna leh anpia. Alunglutte kizopna ding: Mangpu 019 510 6413\nThang Kim Khai in tukal Thupuak bawlna ding RM10 hongpia khia ahih manin ki lungdam mahmah hi.\nMichael Mung in tukal Thupuak bawlna ding RM20 hongpia khia ahih manin ki lungdam mahmah hi.\nPrevious: Lengtong Late ka khumcil thu ~ kuppihna\nNext: Na Muhna Laih In ~ Khat Thang